sagorsarker/bangla-wikipedia huggingface dataset:
কল্যাণীর কলচুরি রাজবংশ

কল্যাণীর কলচুরি রাজবংশ ছিল অধুনা উত্তর কর্ণাটক ও মহারাষ্ট্র অঞ্চলে রাজত্বকারী একটি মধ্যযুগীয় রাজবংশ। খ্রিস্টীয় দ্বাদশ শতাব্দীতে এই রাজবংশ রাজত্ব করত। ১১৫৬ থেকে ১১৮১ খ্রিস্টাব্দের মধ্যে ২৫ বছর এই রাজবংশ দাক্ষিণাত্য অঞ্চলে ক্ষমতা ধরে রেখেছিল।
কলচুরি রাজবংশের শাসকেরা নিজেদের জনৈক কৃষ্ণের বংশধর বলে দাবি করত। কথিত আছে, এই কৃষ্ণ অধুনা মধ্যপ্রদেশ রাজ্যের অন্তর্গত কালিঞ্জর ও দহল জয় করেছিলেন (ত্রিপুরীর কলচুরি রাজবংশ দেখুন)। বলা হয় যে, এই রাজবংশের সামন্ত শাসক বিজ্জল চালুক্য রাজা তৃতীয় তৈলের সঙ্গে যুদ্ধের পর কর্ণাটক অঞ্চলে আধিপত্য বিস্তার করেছিলেন। বিজ্জলের পর তাঁর দুই পুত্র সোমেশ্বর ও সঙ্গম সিংহাসনে আরোহণ করেছিলেন। কিন্তু ১১৮১ খ্রিস্টাব্দের পরে চালুক্যেরা নিজ অঞ্চল পুনরুদ্ধার করে। তাঁদের শাসন ছিল স্বল্পকালীন এবং যুদ্ধবিগ্রহে অশান্ত। কিন্তু সামাজিক-ধর্মীয় দৃষ্টিকোণ থেকে এই শাসনকালটি খুবই গুরুত্বপূর্ণ। এই ২৫ বছরের শাসনকালের মধ্যেই লিঙ্গায়েত বা বীরশৈব নামক সম্প্রদায়টির উদ্ভব ঘটেছিল।
কন্নড় কাব্যসাহিত্যে "বচন" নামে পরিচিত একটি স্বতন্ত্র ও বিশুদ্ধভাবে আখ্যানমূলক ধারার উদ্ভবও এই সময়ে ঘটেছিল। "বচন" সাহিত্যের রচয়িতাদের বলা হত "বচনকার" বা কবি। এই সাহিত্যধারায় কয়েকটি গুরুত্বপূর্ণ রচনা হল বিরুপাক্ষ পণ্ডিতের "চেন্নবাসবপুরাণ", ধরণী পণ্ডিতের "বিজ্জলরায়চরিতে" ও চন্দ্রসাগর বর্ণির "বিজ্জলরায়পুরাণ"।
সুখোই সু-৩৩

সুখোই সু-৩৩ (-33; ন্যাটো প্রতিবেদনের নাম: "ফ্ল্যাঙ্কার-ডি") হল একটি সকল আবহাওয়ায় উপযোগী বিমানবাহী রণতরী-ভিত্তিক যমজ-ইঞ্জিন বিশিষ্ট বায়ু শ্রেষ্ঠত্বের যুদ্ধ বিমান, যা সুখোই দ্বারা নকশাকৃত ও কমসোমোলস্ক নামুরে এয়ারক্রাফট প্রোডাকশন এসোসিয়েশন দ্বারা নির্মিত। যুদ্ধ বিমানটি সু-২৭ থেকে উদ্ভূত এবং প্রাথমিকভাবে সু-২৭কে নামে পরিচিত। সু-২৭ এর সাথে তুলনা করে, বিমানবাহী রণতরীতে কার্যক্রম সম্পাদনার জন্য সু-৩৩ এর একটি শক্তিশালী আন্ডার ক্যারেজ ও কাঠামো, ভাঁজ করা ডানা ও স্ট্যাবিলেটর রয়েছে। সু-৩৩ এর ক্যানার্ড রয়েছে এবং এর ডানাগুলি লিফট বা উত্তোলন সক্ষমতা বাড়ানোর জন্য সু-২৭ এর চেয়ে বড় হয়। সু-৩৩ এর আপগ্রেড ইঞ্জিন ও একটি যমজ নোজ হুইল রয়েছে এবং বিমানটি আন্তরীক্ষ জ্বালানি সরবরাহযোগ্য।
বিমানবাহী রণতরী অ্যাডমিরাল কুজনেটসভ উপর ১৯৯৫ সালে কার্যক্রমের জন্য প্রথম ব্যবহৃত হয়, যুদ্ধ বিমানটি আনুষ্ঠানিকভাবে ১৯৯৮ সালের আগস্ট মাসে পরিষেবাতে প্রবেশ করে, সেই সময় "এসইউ-৩৩" নামটি ব্যবহার করা হয়। সোভিয়েত ইউনিয়ন ভেঙে যাওয়া ও রুশ নৌবাহিনীর পরবর্তী আকার হ্রাসের পরে, মাত্র ২৪ টি বিমান তৈরি হয়। চীন ও ভারতের কাছে বিক্রয়ের চেষ্টা ব্যর্থ হয়। পরিষেবা জীবনের শেষে পৌঁছানোর পরে সু-৩৩ বিমানের অবসর প্রদানের পরিকল্পনার সাথে, রুশ নৌবাহিনী ২০০৯ সালে প্রতিস্থাপন হিসাবে মিগ-২৯কে বিমান ক্রয়ের আদেশ প্রদান করে।
ডোমেইন নাম রেজিস্ট্রার

একটি ডোমেইন নাম রেজিস্ট্রার এমন একটি কোম্পানি যা ইন্টারনেট ডোমেইন নামগুলির সংরক্ষণ পরিচালনা করে। একটি ডোমেইন নাম রেজিস্ট্রার একটি জেনেরিক টপ-লেভেল ডোমেইন (জিটিএলডি) রেজিস্ট্রি অথবা একটি কান্ট্রি কোড টপ-লেভেল ডোমেইন (সিসিটিএলডি) রেজিস্ট্রি দ্বারা অনুমোদিত হতে হবে। একজন রেজিস্ট্রার নির্ধারিত ডোমেইন নাম রেজিস্ট্রির নির্দেশিকা অনুযায়ী কাজ করে।
১৯৯৯ সাল পর্যন্ত, নেটওয়ার্ক সলিউশন ইনকর্পোরেটেড (এনএসআই) .কম, .নেট, এবং .অর্গ টপ-লেভেল ডোমেইন (টিএলডি) এর জন্য রেজিস্ট্রি পরিচালনা করে। ডোমেইন নাম রেজিস্ট্রি অপারেটরের কাজ ছাড়াও, এই ডোমেনগুলির জন্য এটি একমাত্র রেজিস্ট্রারও ছিল। যাইহোক, বেশ কয়েকটি কোম্পানি স্বাধীন রেজিস্ট্রার পরিষেবা তৈরি করেছিল। ১৯৯৬ সালে এমন কোম্পানির একটি ইভান পোপের কোম্পানি, নেটনেমস, একটি স্বতন্ত্র বাণিজ্যিক ডোমেইন নাম নিবন্ধন পরিষেবার ধারণা তৈরি করে যা জনসাধারণের কাছে ডোমেইন নিবন্ধন এবং অন্যান্য সংশ্লিষ্ট পরিষেবা বিক্রি করে, কার্যকরভাবে একটি শিল্পের খুচরা বাহু প্রতিষ্ঠা করে যার রেজিস্ট্রি পাইকারী বিক্রেতা।
১৯৯৭ সালে, পিজিমিডিয়া ডিএনএস রুট জোনকে একটি অপরিহার্য সুবিধা হিসেবে উল্লেখ করে এনএসআই-এর বিরুদ্ধে একটি অবিশ্বাস মামলা দায়ের করে এবং ন্যাশনাল সায়েন্স ফাউন্ডেশন (এনএসএফ) এই ক্রিয়ায় প্রতিবাদী হিসেবে যোগদান করে। শেষ পর্যন্ত, এনএসআইকে অবিশ্বাস মামলা থেকে রেহাই দেওয়া হয়েছিল, কিন্তু মামলাটি ডোমেইন নাম বাজার পুনর্গঠনের জন্য যথেষ্ট চাপ সৃষ্টি করেছিল।
১৯৯৮ সালের অক্টোবরে, ক্রমবর্ধমান ডোমেইন নাম নিবন্ধন ব্যবসা এবং অন্যান্য আগ্রহী পক্ষের চাপের পরে, মার্কিন যুক্তরাষ্ট্রের বাণিজ্য বিভাগের সাথে এনএসআই এর চুক্তি সংশোধন করা হয়েছিল। এই সংশোধনের জন্য একটি শেয়ার্ড রেজিস্ট্রেশন সিস্টেম তৈরির প্রয়োজন ছিল যা একাধিক রেজিস্ট্রারকে সমর্থন করে। ইন্টারনেট কর্পোরেশন ফর অ্যাসাইনড নেম এন্ড নাম্বার (আইসিএএনএন)-এর তত্ত্বাবধানে এই সিস্টেমটি আনুষ্ঠানিকভাবে সেবা দেয়া শুরু করে, যদিও ১১ মার্চ, ১৯৯৯ থেকে এই সিস্টেমটি ব্যবহার করে বেশ কিছু টেস্টব্যাড রেজিস্ট্রার ছিল। তারপর থেকে, ৯০০ টিরও বেশি রেজিস্ট্রার প্রবেশ করেছে ডোমেইন নাম নিবন্ধন পরিষেবার বাজারে।
যেসব রেজিস্ট্রার প্রাথমিকভাবে বাজারে প্রবেশ করেছিলেন তাদের মধ্যে অনেকেই ক্রমাগত বৃদ্ধি পেয়েছে এবং প্রতিদ্বন্দ্বীদের ছাড়িয়ে গেছে। গোড্যাডি হলো সবচেয়ে বড় রেজিস্ট্রার। অন্যান্য ব্যাপকভাবে ব্যবহৃত রেজিস্ট্রারগুলির মধ্যে রয়েছে ইনোম, টুকোস, ওয়েব সেন্ট্রাল গ্রুপ। রেজিস্ট্রার যারা প্রথম দিকে বাজারে নেতৃত্ব দিয়েছিলেন কিন্তু পরবর্তীতে প্রতিদ্বন্দ্বীদের ছাড়িয়ে গিয়েছিলেন তাদের মধ্যে রয়েছে নেটওয়ার্ক সলিউশন এবং ডটস্টার।
প্রতিটি আইসিএএন-অনুমোদিত রেজিস্ট্রারকে অবশ্যই $৪,০০০ মার্কিন ডলার এবং একটি পরিবর্তনশীল ফি প্রদান করতে হবে। পরিবর্তনশীল রেজিস্ট্রার ফির যোগফল মোট $৩.৮ মিলিয়ন মার্কিন ডলার। ভাগ করা নিবন্ধন ব্যবস্থার দ্বারা ব্যবহারকারীদের বিভিন্ন দামে বিভিন্ন পরিসেবা প্রদানকারী অনেক নিবন্ধক থেকে বেছে নিতে সক্ষম করে।
পৃথিবীর গোলার্ধ

পৃথিবীর গোলার্ধ শব্দ যুগল ভূগোল এবং মানচিত্রাঙ্কনবিদ্যায় ব্যবহৃত হয়; এর দ্বারা পৃথিবীকে দুটি অংশে বিভক্ত করা হয়। "গোলার্ধ" শব্দটির উত্‌পত্তি প্রাচীন গ্রীক শব্দ "ἡμισφαίριον" হতে, যা প্রাচীন ল্যাটিন শব্দ "hēmisphairion"-কে নির্দেশ করে; এর অর্থ 'একটি গোলকের অর্ধেক' ("half of a sphere")।
অক্ষাংশ বা দ্রাঘিমাংশ চিহ্নিতকরণের দ্বারা এই জাতীয় বিভাগগুলি সবচেয়ে সাধারণভাবে প্রদর্শন করা হয়:
পূর্ব – পশ্চিমে বিভক্তিকে সাংস্কৃতিক ও ধর্মীয় দৃষ্টিকোণ থেকেও দেখা হয়, এর ফলে এদেরকে দুইটি সাংস্কৃতিক ও ধর্মীয় গোলার্ধে বিভক্ত করা যায়।
যাইহোক, অন্যান্য বিভক্তিগুলির মধ্যে এই গ্রহটিকে তার প্রধান গঠনকারী ভৌগোলিক বৈশিষ্ট্যের ভিত্তিতে দুই ভাগে বিভক্ত করা যায়:
সূর্যের উদয়াস্ত অনুসারে পৃথিবীকে দিন এবং রাত - এই দুই গোলার্ধে বিভক্ত করা যেতে পারে।
পত্রালি চট্টোপাধ্যায়

পত্রালি চট্টোপাধ্যায় একজন ভারতীয় অভিনেত্রী। তিনি বাংলা সিনেমা ও হিন্দি টেলিভিশন ধারাবাহিকে অভিনয় করেন। ক্যা হাল মিস্টার পাঞ্চাল?, রাধাকৃষ্ণ, চন্দ্রাকান্তা এবং রাম সিয়া কে লাভ কুশের জন্য পরিচিত। তিনি ২০১৪ সাল থেকে টেলিভিশন ইন্ডাস্ট্রিতে সক্রিয়।
পত্রালি চট্টোপাধ্যায়ের জন্ম পশ্চিমবঙ্গের কলকাতায়। তিনি বাংলা চলচ্চিত্রের মাধ্যমে তার কর্মজীবন শুরু করেছিলেন। তিনি ২০১৪ সালে বাংলা চলচ্চিত্র বাঙালী বাবু ইংলিশ মেমের মাধ্যমে অভিনয়ে অভিষেক করেন। তিনি ২০১৬ সালে ওড়িয়া চলচ্চিত্র "চিনি" তে অভিনয় করেন। এছাড়া তিনি কি ডাবা টাক্কার, নুয়া নুয়া প্রেমারে ইত্যাদি ওড়িয়া সিনেমায় অভিনয় করেছেন।
২০১৬ সালে তিনি বাংলাদেশি সিনেমা বাজে ছেলে - দ্য লোফার এ অভিনয় করেন।
কয়েক বছর আঞ্চলিক চলচ্চিত্রে কাজ করার পর পত্রালী টেলিভিশনে ক্যারিয়ার গড়ার জন্য মুম্বাই চলে যান। মুম্বাইয়ে তিনি অ্যান্ড টিভি চ্যানেলের ধারাবাহিকের কুইন্স হ্যায় হাম দিয়ে টেলিভিশনে অভিষেক করেন। পরবর্তীতে তাকে বেশ কয়েকটি টেলিভিশন ধারাবাহিক ক্যা হাল মিস্টার পাঞ্চাল?, কর্মফল দাতা শনি, বিক্রম বেতাল কি রহস্য গাথা, চন্দ্রাকান্তা, রাম সিয়া কে লাভ কুশ এবং রাধাকৃষ্ণ -এ দেখা যায়।
গোড্যাডি

গোড্যাডি ইনকর্পোরেটেড () হলো একটি আমেরিকান সর্বসমক্ষে ইন্টারনেট ডোমেইন রেজিস্ট্রার এবং ওয়েব হোস্টিং কোম্পানি। গোড্যাডির সদর দপ্তর টেম্পে, অ্যারিজোনায় অবস্থিত এবং ডেলাওয়্যারে অন্তর্ভুক্ত।
২০২২ সাল পর্যন্ত, গোড্যাডির ২ কোটি ১০ লাখেরও বেশি গ্রাহক এবং বিশ্বব্যাপী ৬,৯০০ এরও বেশি কর্মচারী রয়েছে। কোম্পানিটি টিভিতে এবং সংবাদপত্রে বিজ্ঞাপনের জন্য পরিচিত। এটি সেন্সরশিপ সম্পর্কিত বেশ কয়েকটি বিতর্কে জড়িয়ে পড়েছিল।
গোড্যাডি ১৯৯৭ সালে ফিনিক্স, অ্যারিজোনার উদ্যোক্তা বব পারসন্স দ্বারা প্রতিষ্ঠিত হয়েছিল। পারসন্স পূর্বে তার আর্থিক সফটওয়্যার পরিষেবা সংস্থা পারসন্স টেকনোলজি ১৯৯৪ সালে ৬৫ মিলিয়ন ডলারে ইনটুইটের কাছে বিক্রয় করেছিল। তিনি ১৯৯৭ সালে অবসর থেকে বেরিয়ে এসে জোম্যাক্স টেকনোলজিস (ফিনিক্স অ্যারিজোনার একটি রাস্তার নামানুসারে) চালু করেছিলেন যা পরবর্তিতে গোড্যাডি গ্রুপ ইনকর্পোরেটেড হয়েছিল। গোড্যাডি ২০১১ সালে কেকেআর, সিলভার লেক এবং টিসিভি থেকে কৌশলগত বিনিয়োগ পেয়েছিল।
২০১৩ সালে, গোড্যাডিকে বিশ্বের সবচেয়ে বড় আইসিএএনএন-অনুমোদিত রেজিস্ট্রার হিসাবে রিপোর্ট করা হয়েছিল, যা তাদের নিকটতম প্রতিদ্বন্দ্বীর চারগুণ আকারে। অ্যারিজোনার ফিনিক্সে তাদের একটি ২৭০,০০ বর্গফুটের (২৫,০০০ বর্গমিটার) সুবিধা রয়েছে।
গোড্যাডির এর গ্রাহকদের বিভিন্ন পরিষেবা প্রদানের জন্য প্রচুর সরঞ্জাম রয়েছে। গোড্যাডি নিলামে, যা গোড্যাডির নিজস্ব ডোমেইন মার্কেটপ্লেস, ব্যবহারকারীরা তাদের ডোমেইন নাম বিক্রির জন্য তালিকাভুক্ত করতে পারেন অথবা অন্য ডোমেইন নাম নিলামে বিড করতে পারেন। গোড্যাডি অন্যান্য রেজিস্ট্রারের কাছ থেকে মেয়াদোত্তীর্ণ ডোমেইন নাম নিলামের তালিকাও করে, তাই গোড্যাডি নিলামে প্রতিদিন হাজার হাজার মূল্যবান মেয়াদোত্তীর্ণ ডোমেইন নাম নিলাম এবং বিক্রির জন্য যায়। এই মেয়াদোত্তীর্ণ ডোমেইন নামগুলি মেয়াদ শেষ হওয়ার আগে সরাসরি নতুন মালিকের গোড্যাডি অ্যাকাউন্টে চলে যায়। আরেকটি পরিষেবা হলো গোভেল্যু, এক ধরনের ডোমেইন মূল্যায়ন সরঞ্জাম, যা যেকোনো ডোমেইন নামের গড় মূল্য দেখায়। এটি একটি অ্যালগরিদম দিয়ে মান গণনা করে যা এক্সটেনশন, কীওয়ার্ড, বিক্রি করা তুলনামূলক ডোমেইন এবং সম্ভবত অন্য কিছু ডেটা করে। গোড্যাডি তার ব্লগের নাম দিয়েছে গোড্যাডি গ্যারেজ।
২০০৯ সালের মার্চে, গোড্যাডি প্রো-গলফার অ্যানা রাওসনকে যুক্ত করেছিলেন। ২০০৯ সালের আগস্টে, রাশিয়ার মেরিনা অরলোভাও একজন আইনজীবী হয়েছিলেন।
২০১০ সালে, ব্যক্তিগত প্রশিক্ষক জিলিয়ান মাইকেলসকে গোড্যাডি অ্যাডভোকেট হিসেবে যোগ করেন। মাইকেলস এনবিসি'র শো "দ্য বিগেস্ট লুজার"-এ কোচ হিসেবে তার ভূমিকার জন্য পরিচিত।
২০১৩ সালে, জিন-ক্লড ভ্যান ড্যামে গোড্যাডি বিজ্ঞাপনের একটি সিরিজে অভিনয় করেছিলেন যেখানে তাকে বাদ্যযন্ত্র বাজানোর সময় বিভাজন করতে দেখা যায় এবং ব্যবসার মালিকের সামনে উল্টোভাবে উপস্থিত হওয়ার আগে ফিসফিস করে বলে, "ইটস গো টাইম।"
গোড্যাডি ২০০৫ সালে সুপার বাউলে বিজ্ঞাপন দেওয়া শুরু করে। তারপর থেকে, কোম্পানি ক্রীড়া স্পনসরশীপ অন্তর্ভুক্ত করার জন্য তার বিপণন প্রসারিত করেছে।
এছাড়াও, গোড্যাডি ইংল্যান্ড এবং ওয়েলসে অনুষ্ঠিত ২০১৯ আইসিসি ক্রিকেট বিশ্বকাপের সহ-পৃষ্ঠপোষক ছিলেন।
২০০২ সালে, গোড্যাডি ডোমেইন স্ল্যামিংয়ের জন্য ভেরিসাইন এর বিরুদ্ধে এবং ২০০৩ সালে আবার তার সাইট ফাইন্ডার সার্ভিসের বিরুদ্ধে মামলা করেছিল। আইসিএএনএন থেকে একটি চিঠি পাওয়ার পরে ভেরিসাইন সাইট ফাইন্ডার বন্ধ করে দেয়, চিঠিতে পরিষেবাটি নিষ্ক্রিয় করার অনুরোধ মেনে চলার নির্দেশ দেওয়া হয়েছিল। ২০০৬ সালে, গোড্যাডি পেটেন্ট লঙ্ঘনের জন্য ওয়েব.কম দ্বারা মামলা করেছিল। এছাড়াও গোড্যাডির বিরুদ্ধে আরো বিতর্ক রয়েছে।
শাহ আলে রাসুল মারহারাভী

মখদুম শাহ আলে রাসুল মারহারাভী কাদেরী বরকাতী (ফেব্রুয়ারি ১৭৯৫ – ডিসেম্বর ১৮৭৯) অনুযায়ী (রজব ১২০৯ – ১৮ জিলহজ্ব ১২৯৬ হিজরী) কাদেরিয়া তরিকার ৩৭ তম ইমাম ও শায়খ। তার উপাধি হল খাতিমুল আকাবির। তার পিতার নাম সৈয়দ শাহ আলে বরকাতী, তিনি সাতরে মিয়া নামেও পরিচিত।
আলে রাসুল মারহারাভী ১৭৯৫ সালে ভারতের উত্তর প্রদেশের মারহারায় জন্মগ্রহণ করেন। তার পিতার নাম সৈয়দ শাহ আলে বরকাতী প্রকাশ সাতরে মিয়া।
আলে রাসুল তার পিতার কাছ থেকে ধর্মীয় জ্ঞান অধ্যয়ন করেন। তিনি আইন-উল-হক শাহ আবদুল মজিদ বদায়ুনী, মাওলানা শাহ সালাসাত কাশফি বদায়ুনী, মাওলানা আনোয়ার সাহেব ফারঙ্গী মাহিলি, হযরত শাহ নূর-উল-হক লখনউ এবং মাওলানা আবদুল ওয়াসীর কাছেও ধর্মীয় জ্ঞান অধ্যয়ন করেন। তিনি মাওলানা শাহ আব্দুল আজিজ মোহাদ্দেস দেহলভীর হাদিস শিক্ষায় অংশ নেন এবং হাদীসের সনদ লাভ করেন।
তিনি তার চাচা হযরত আলে আহমদ ("আছে মিয়া") থেকে বায়আত গ্রহণ করেন ও খেলাফতপ্রাপ্ত হন।
তার অধিকাংশ শিষ্য (খলিফা) ছিলেন তাদের সময়ের সূফী। তাদের কয়েকজনের নাম এখানে দেওয়া হল:
তিনি ১৮৭৯ সালে ভারতের মারহারায় মৃত্যুবরণ করেন৷ তার মাজার ভারতের উত্তর প্রদেশের খানকায়ে বরকাতীয়া মারহারা শরীফে অবস্থিত।
সিঙ্গাপুর আর্থিক কর্তৃপক্ষ

সিঙ্গাপুর আর্থিক কর্তৃপক্ষ () ( সংক্ষেপ: এমএএস) হচ্ছে সিঙ্গাপুরের কেন্দ্রীয় ব্যাংক এবং আর্থিক কর্তৃপক্ষ। এটি ব্যাংকিং, অর্থসংস্থান, সিকিউরিটিজ ও বীমাসহ সামগ্রিকভাবে সিঙ্গাপুরের আর্থিক খাত নিয়ন্ত্রণ এবং মুদ্রা ইস্যু, প্রবর্তন ও নিয়ন্ত্রণ করে থাকে। এটি ১৯৭১ সালে সিঙ্গাপুর সরকারের ব্যাংকার হিসেবে কাজ করার জন্য প্রতিষ্ঠিত হয়েছিল।
এটি ১৯৭১ সালে সিঙ্গাপুরের ব্যাংকিং এবং অর্থসংস্থান বিষয়ক বিভিন্ন কার্যাবলী তদারকি করা ও সরকারের ব্যাংকার হিসেবে কাজ করার জন্য প্রতিষ্ঠিত হয়েছিল। এমএএস প্রতিষ্ঠার আগে আর্থিক খাত তদারকি করতো সিঙ্গাপুর সরকারের বিভিন্ন বিভাগ ও সংস্থা।
সিঙ্গাপুরের অর্থনৈতিক উন্নয়নের সাথে সাথে ক্রমবর্ধমান ব্যাংকিং ব্যবস্থা এবং আর্থিক পরিবেশও জটিল হয়েছে। এজন্য, ব্যাংকিং ও আর্থিক ব্যবস্থা তদারকি করার জন্য আরও গতিশীল এবং সুসংগত আর্থিক প্রশাসনের প্রয়োজন দেখা দেয়। ফলশ্রুতিতে, ১৯৭০ সালে সিঙ্গাপুরের সংসদ "'সিঙ্গাপুর আর্থিক কর্তৃপক্ষ"' আইন পাস করে। পরবর্তীতে, উক্ত আইনের অধীনে ১৯৭১ সালের ১ জানুয়ারি সিঙ্গাপুর আর্থিক কর্তৃপক্ষ গঠিত হয়। এই আইনের মাধ্যমে সিঙ্গাপুর আর্থিক কর্তৃপক্ষকে সিঙ্গাপুরে মুদ্রানীতি, ব্যাংকিং এবং অন্যান্য সকল আর্থিক কার্যাবলী নিয়ন্ত্রণ করার ক্ষমতা দেয়া হয়।
সিঙ্গাপুর আর্থিক কর্তৃপক্ষ সিঙ্গাপুরের আর্থিক বিষয়ক সকল কার্যাবলীর নিয়ন্ত্রক হিসেবে কাজ করে। নিয়ন্ত্রক হিসেবে এই সংস্থার কার্যাবলীর মধ্যে রয়েছে:
আর্থিক কর্তৃপক্ষ হিসেবে এটি সিঙ্গাপুরের মুদ্রানীতি প্রণয়ন ও পরিচালনা করে। মুদ্রানীতির প্রধান উদ্দেশ্য হচ্ছে মূল্যস্থর স্বাভাবিক রেখে অর্থনৈতিক প্রবৃদ্ধি অর্জন করা। দেশের বৈদেশিক মুদ্রা বিনিময় ও সম্পর্কিত নীতিও এই সংস্থা নিয়ন্ত্রণ করে।
বিশ্বজুড়ে স্টার্ট-আপগুলি আকৃষ্ট করার লক্ষ্যে ২০১৫ সাল থেকে সিঙ্গাপুর আর্থিক কর্তৃপক্ষ ফিনটেক উৎসব আয়োজন করছে। এই উৎসবের মাধ্যমে সংস্থাটি বিশ্বের অনন্যা ফিনটেক ও এই সম্পর্কিত উদ্যোগের সাথে যোগাযোগ ও সমন্বয়ের মাধ্যমে আর্থিক প্রযুক্তি খাত উন্নয়নে অবদান রাখছে। সিঙ্গাপুর ফিনটেক উৎসব আয়জনে সিঙ্গাপুরের অন্যান্য ব্যাংক ও আর্থিক প্রতিষ্ঠানসমূহ সহায়তা প্রদান করে থাকে।
ব্রহ্মগুপ্তের উপপাদ্য

কোন চতুর্ভুজের শীর্ষ বিন্দু চারটি একটি বৃত্তের পরিধির উপর অবস্থান করলে চতুর্ভুজটিকে বৃত্তীয় চতুর্ভুজ বলা হয়। আবার চতুর্ভুজ কর্ণদ্বয় পরস্পর লম্ব হলে এটি হবে লম্বকর্ণ চতুর্ভুজ। এখন একটি বৃত্তীয় চতুর্ভুজ লম্বকর্ণ চতুর্ভুজ হলে অর্থাৎ বৃত্তের অন্তস্থ কোন চতুর্ভুজের কর্ণদ্বয় পরস্পরের লম্ব হলে কর্ণদ্বয়ের ছেদবিন্দু থেকে চতুর্ভুজটির যেকোন বাহুর উপর অঙ্কিত লম্বটি সর্বদা ঐ বাহুর বিপরীত বাহুকে সমদ্বিখণ্ডিত করবে। এটিই ব্রহ্মগুপ্তের উপপাদ্য যা প্রাচীন ভারতীয় গণিতবিদ ও জ্যোতির্বিজ্ঞানী ব্রহ্মগুপ্তের (৫৯৮-৬৬৮)নামানুসারে নামকরণ করা হয়েছে। 
আরও ভালোভাবে বোঝার জন্য বৃত্তের পরিধিস্থ "A", "B", "C" এবং "D" বিন্দু চারটি বিবেচনা করা যাক যেখানে "AC" ও "BD" রেখা দুটি পরস্পরের লম্ব এবং এদের ছেদবিন্দু "M" দ্বারা সূচিত। "M" বিন্দুটি থেকে "BC" রেখাংশের উপর "EM" লম্বটি টানা হল যা "BC" কে "E" বিন্দুতে ছেদ করে। "EM" এর বর্ধিতাংশ "MF" টানা যাক যা আবার "AD" কে "F" বিন্দুতে ছেদ করে। তাহলে ব্রহ্মগুপ্তের উপপাদ্যের বর্ণনা অনুসারে "F" হল "AD" এর মধ্যবিন্দু।
আমাদের প্রমাণ করতে হবে যে, "AF" = "FD" । "AF" এবং "FD" উভয়ই যে আদতে "FM" এর সমান আমরা এখন সেটা প্রমাণ করব।
যেহেতু "∠CBD" এবং "∠CAD" দুটি কোণই একই বৃত্তের অন্তর্লিখিত কোণ এবং উভয়ই একই চাপের উপর অবস্থিত তাই এরা পরস্পর সমান।
যেহেতু "BCM" সমকোণী ত্রিভুজে কোণ "∠BMC" এক সমকোণ সুতরাং 
একইভাবে "MEC" ত্রিভুজের ক্ষেত্রেও কোণ "∠MEC" এক সমকোণ। সুতরাং 
অতএব (ii) এবং (iii) নং থেকে পাই—
আবার "∠CME" ও "∠AMF" পরস্পরের বিপ্রতীপ কোণ হওয়ায় এরা পরস্পরের সমান।
সুতরাং (i), (iv) এবং (v) নং সমীকরণ থেকে পাই—
তাহলে দেখা যাচ্ছে যে, "AFM" ত্রিভুজটি সমদ্বিবাহু। ফলে "AF" ও "FM" বাহু দুটি পরস্পর সমান।
একইভাবে দেখানো যায় যে, "∠FDM", "∠BCM", "∠BME" এবং "∠DMF" কোণ চারটি পরস্পর সমান। ফলে "DFM" ত্রিভুজটিও সমদ্বিবাহু ত্রিভুজ। যার দরুন "FD" ও "FM" বাহু দুটি পরস্পরের সমান।
সুতরাং আমরা পাচ্ছি—
যা ব্রহ্মগুপ্তের উপপাদ্যে বলা হয়েছে।
সাবডোমেইন

ডোমেইন নেম সিস্টেম (ডিএনএস) শ্রেণিবিন্যাসে, একটি সাবডোমেইন হলো একটি ডোমেইন যা অন্য (প্রধান) ডোমেইনের একটি অংশ। উদাহরণস্বরূপ, যদি কোন ডোমেইন তাদের ওয়েবসাইট codice_1 এর অংশ হিসাবে একটি অনলাইন স্টোর অফার করে, তাহলে এটি সাবডোমেইন codice_2 ব্যবহার করতে পারে।
ডোমেইন নেম সিস্টেমের (ডিএনএস) একটি শ্রেণিবিন্যাস রয়েছে, যার মধ্যে একটি ডোমেইন নাম হিসাবে ট্রি নোডগুলি অন্তর্ভুক্ত রয়েছে। একটি সাবডোমেইন একটি ডোমেইন যা একটি বৃহত্তর ডোমেইনের অংশ। প্রতিটি লেবেলে ১ থেকে ৬৩ অক্টেট থাকতে পারে। সম্পূর্ণ ডোমেইন নাম তার পাঠ্য উপস্থাপনায় ২৫৩ অ্যাস্‌কি অক্ষরের মোট দৈর্ঘ্য অতিক্রম করতে পারে না।
মূল ডোমেইন সম্পর্কিত ডিএনএস জোন ফাইল সম্পাদনা করে সাবডোমেইন সংজ্ঞায়িত করা হয়। যাইহোক, "সাবডোমেইন" শব্দটির ব্যবহার নিয়ে একটি চলমান বিতর্ক রয়েছে, যখন ঠিকানা রেকর্ড এ (হোস্ট) এবং অন্যান্য বিভিন্ন ধরনের জোন রেকর্ডের নাম উল্লেখ করে যা কোনও পাবলিক আইপি ঠিকানা গন্তব্য এবং যে কোনও ধরনের ম্যাপ করতে পারে সার্ভার নেটওয়ার্ক অপারেশন দলগুলি জোর দিয়ে বলে যে জোন এনএস (নাম সার্ভার) রেকর্ড এবং এটি ছাড়া অন্য যে কোনও সার্ভার-গন্তব্য দ্বারা সরবরাহিত ম্যাপিং ছাড়া অন্য কোনও ম্যাপিংয়ের জন্য "সাবডোমেইন" শব্দটি ব্যবহার করা অনুচিত।
আরএফসি ১০৩৪ অনুসারে, "একটি ডোমেইন অন্য ডোমেইনের একটি সাবডোমেইন হবে যদি এটি সেই ডোমেইনের মধ্যে থাকে"। সেই সংজ্ঞার উপর ভিত্তি করে, একটি হোস্ট একটি সাবডোমেইন হতে পারে না, শুধুমাত্র একটি ডোমেইন একটি সাবডোমেইন হতে পারে। একটি সাবডোমেইনের একটি এসওএ রেকর্ড (কর্তৃপক্ষের সূচনা) সহ একটি পৃথক জোন ফাইল থাকবে।
অধিকাংশ ডোমেইন রেজিস্ট্রি শুধুমাত্র একটি দ্বিতীয়-লেভেল ডোমেইন নাম বরাদ্দ করে। হোস্টিং পরিষেবাগুলি সাধারণত সেই মাস্টার ডোমেইনের মধ্যে সাবডোমেইনগুলি সমাধান করার জন্য ডিএনএস সার্ভার সরবরাহ করে।
একটি সম্পূর্ণ যোগ্য ডোমেইন নাম একাধিক অংশ নিয়ে গঠিত। উদাহরণস্বরূপ, বাংলা উইকিপিডিয়ার ডোমেইন codice_3। codice_4 হলো codice_5 এর একটি সাবডোমেইন। যদিও codice_5 সাধারণত ডোমেইন নাম হিসেবে বিবেচিত হয়, codice_7 আসলে codice_8 টপ-লেভেল ডোমেইন (টিএলডি) এর একটি সাবডোমেইন। যে কোন সম্পূর্ণ যোগ্য ডোমেইন নাম একটি হোস্ট বা সাবডোমেইন হতে পারে।
একটি ডোমেইন নাম যা কোন সাবডোমেইন অন্তর্ভুক্ত করে না তাকে শীর্ষ ডোমেইন, রুট ডোমেইন বা বেয়ার ডোমেইন বলা হয়। উদাহরণস্বরূপ, codice_5 হলো উইকিপিডিয়ার শীর্ষ ডোমেইন, যা সাবডোমেইন codice_10-এ পুননির্দেশিত হয়।
ওয়েব পরিষেবা সরবরাহকারী ইন্টারনেট পরিষেবা প্রদানকারীরা প্রায়ই সাবডোমেইন ব্যবহার করে। তারা তাদের গ্রাহকদের একটি (বা একাধিক) সাবডোমেইন বরাদ্দ করে যাদের নিজস্ব ডোমেইন নাম নেই। এটি গ্রাহকদের তাদের সাবডোমেইনের উপর স্বাধীনভাবে প্রশাসনের অনুমতি দেয়।
সাবডোমেইনগুলি এমন সংস্থাগুলিও ব্যবহার করে যা সংগঠনের সাথে সম্পর্কিত একটি নির্দিষ্ট বিভাগ, ফাংশন বা পরিষেবাতে একটি অনন্য নাম বরাদ্দ করতে দেয়। উদাহরণস্বরূপ, একটি বিশ্ববিদ্যালয়ের কম্পিউটার বিজ্ঞান বিভাগে "cs" বরাদ্দ করতে পারে, যেমন codice_11 এর মতো সেই সাবডোমেইনের ভিতরে বেশ কয়েকটি হোস্ট ব্যবহার করা যেতে পারে।
বাংলাদেশ–লিবিয়া সম্পর্ক

বাংলাদেশ-লিবিয়া সম্পর্ক বলতে বাংলাদেশ ও লিবিয়ার মধ্যে দ্বিপাক্ষিক রাষ্ট্রীয় সম্পর্ককে বোঝায়।
লিবিয়া মাগরেব অঞ্চলের অংশ। চতুর্দশ শতাব্দীর ভ্রমণকারী ইবনে বতুতা তার বইয়ে বণিক হিসাবে বাংলায় মাগরেবীদের উপস্থিতি উল্লেখ করেছেন। তিনি নির্দিষ্ট করে মুহাম্মাদ আল-মাসমুদীর কথা বলেছেন, যিনি সেখানে তার স্ত্রী ও চাকরের সঙ্গে এই এলাকায় থাকতেন।
১৯৭১ সালের বাংলাদেশের মুক্তিযুদ্ধের সময়, লিবিয়ান এফ-৫ গুলি সরগোধা বিমানঘাঁটিতে মোতায়েন করা হয়েছিল, সম্ভবত পাকিস্তানি পাইলটদের প্রস্তুত করার জন্য একটি সম্ভাব্য প্রশিক্ষণ ইউনিট হিসেবে। গাদ্দাফি ব্যক্তিগতভাবে ভারতের প্রধানমন্ত্রী ইন্দিরা গান্ধীকে চিঠি দিয়ে তার বিরুদ্ধে পাকিস্তানের বিরুদ্ধে আগ্রাসনের অভিযোগ এনেছিলেন, যিনি বাংলাদেশী মুক্তিবাহিনীর সহযোগী ছিলেন।
লিবিয়ায় বাংলাদেশের একজন আবাসিক রাষ্ট্রদূত রয়েছে। বাংলাদেশের ঢাকায় লিবিয়ার একটি আবাসিক দূতাবাস রয়েছে। ২০১১ সালের অক্টোবরে বাংলাদেশ সরকার লিবিয়ার ন্যাশনাল ট্রানজিশনাল কাউন্সিলকে স্বীকৃতি দেয়। ২০১৭ সালের ফেব্রুয়ারিতে ত্রিপোলিতে বাংলাদেশ দূতাবাসে হামলা হয়। ২০২০ সালের মে মাসে মিজদাহ হত্যাকাণ্ডে ২ জন বাংলাদেশি অভিবাসীকে মানব পাচারকারীরা হত্যা করেছিল।
১৯৭৪ সাল থেকে লিবিয়া বাংলাদেশী অভিবাসী শ্রমিকদের নিয়োগ করেছে। বাংলাদেশ ২০০৯ সালে লিবিয়ায় ১০ লক্ষ শ্রমিক পাঠানোর চুক্তি স্বাক্ষর করে। ২০১৫ সালের মে মাসে লিবিয়া বাংলাদেশী অভিবাসী শ্রমিকদের নিষিদ্ধ করে এই উদ্বেগের কারণে যে তারা অবৈধভাবে লিবিয়ার মাধ্যমে ইউরোপে চলে যাচ্ছে। ২০১৫ সালের সেপ্টেম্বর পর্যন্ত লিবিয়ায় আনুমানিক ৩৭ হাজার শক্তিশালী বাংলাদেশী সম্প্রদায় ছিল। এপ্রিল ২০১৭ এর মধ্যে সংখ্যাটি ২০ হাজারে নেমে এসেছে। ২০১৭ সালের মে মাসের মধ্যে বাংলাদেশীদের মধ্যে লিবিয়ার মাধ্যমে ইউরোপে অভিবাসী হওয়া একক বৃহত্তম উৎস হয়ে ওঠে। লিবিয়ার জাতীয় সেনাবাহিনীর খলিফা হাফতার ২০১৭ সালে বাংলাদেশী এবং আরও ৫ জন নাগরিকের আগমন নিষিদ্ধ করেন।
বাংলাদেশ–মরক্কো সম্পর্ক

বাংলাদেশ–মরক্কো সম্পর্ক বলতে বাংলাদেশ ও মরক্কোর মধ্যে দ্বিপক্ষীয় রাষ্ট্রীয় সম্পর্ককে বোঝায়। মজিদ হালিম ২০১৬ সাল থেকে বাংলাদেশে মরক্কোর রাষ্ট্রদূত।
চতুর্দশ শতাব্দীর ভ্রমণকারী ইবন বতুতা কয়েক মাস বাংলায় কাটিয়ে চট্টগ্রাম বন্দর অন্বেষণ করেন এবং সিলেটের শাহ জালালের সঙ্গে সাক্ষাৎ করেন। দিল্লীর সুলতানের সাথে ভাল সম্পর্ক থাকায় বতুতা বাংলার সুলতান ফখরুদ্দিন মোবারক শাহের সাথে দেখা করা এড়িয়ে যান যিনি দিল্লির সুলতানের বিরুদ্ধে প্রকাশ্যে বিদ্রোহ করেছিলেন যদিও তিনি তাকে "বিশিষ্ট মানুষ, এবং দরিদ্রদের প্রতি দয়াশীল" বলে উল্লেখ করেছিলেন। তিনি তার বইয়ে উল্লেখ করেছেন যে এই সময়ে বাংলায় মাগরেবীরা বাস করতেন, বেশিরভাগই বণিক হিসেবে। তিনি মুহাম্মাদ আল-মাসমুদীর কথা বলেছেন, যিনি সেখানে তার স্ত্রী এবং চাকরের সঙ্গে এখানে থাকতেন।
১৯৭৩-এর ১৩ জুলাই মরোক্কো বাংলাদেশকে স্বাধীন রাষ্ট্র হিসেবে স্বীকৃতি দেয়। ১৯৮৮ সালের ১১ ডিসেম্বর মরোক্কো বাংলাদেশের ঢাকায় তাদের দূতাবাস এবং ১৯৯০ সালের ২৮ আগস্ট বাংলাদেশ মরক্কোর রাবাতে তাদের দূতাবাস চালু করে। বাংলাদেশের প্রধানমন্ত্রী শেখ হাসিনা ২০১৬ সালে মরক্কো সফর করেছিলেন।
বাংলাদেশ মরক্কোতে ৪.৪ মিলিয়ন ডলার মূল্যের পণ্য রপ্তানি ১৪৮ মিলিয়ন ডলার মূল্যের পণ্য আমদানি করে।
বেল বটম

বেল বটম হলো রঞ্জিত এম. তিওয়ারি পরিচালিত একটি ভারতীয় হিন্দি ভাষার গুপ্তচরভিত্তিক রোমাঞ্চকর চলচ্চিত্র। চলচ্চিত্রটি লিখেছেন অসীম অরোরা ও পারভিজ শেখ এবং পূজা এন্টারটেইনমেন্ট ও এমামি এন্টারটেইনমেন্টের ব্যানারে প্রযোজনা করেছেন জ্যাকি ভাগনানি, দীপশিখা দেশমুখ ও নিখিল আডবাণী। এতে অক্ষয় কুমার প্রধান চরিত্রে অভিনয় করেছেন এবং বনি কাপুর, লরা দত্ত ও হুমা কুরেশি অন্যান্য গুরুত্বপূর্ণ চরিত্রে অভিনয় করেছেন। "বেল বটম" ১৯৮০'র দশকে খালিস্তানি বিচ্ছিন্নতাবাদী কর্তৃক ভারতে বাস্তব জীবনে সংঘটিত কয়েকটি বিমান ছিনতাইয়ের ঘটনা থেকে অনুপ্রাণিত।
২০২০ সালের ২০ আগস্ট চলচ্চিত্রটির প্রধান চিত্রগ্রহণ অনুষ্ঠিত হয় এবং একই বছরের ৩০ সেপ্টেম্বর লন্ডনে সমাপ্ত হয়েছিল। ২০২১ সালের ১৯ আগস্ট চলচ্চিত্রটি থ্রিডি সংস্করণে মুক্তি পায়।
২০২১ সালের প্রজাতন্ত্র দিবসে মুক্তির তারিখ নির্ধারণ সহ ২০১৯ সালের নভেম্বরে চলচ্চিত্রটি আনুষ্ঠানিকভাবে ঘোষণা করা হয়েছিল। "বেল বটম" সত্য ঘটনার উপর ভিত্তি করে নির্মাণ করা এবং এর কাহিনীটি ১৯৮০'র দশকে সেই যুগের কিছু অবিস্মরণীয় নায়কদের নিয়ে মঞ্চায়ন করা হয়েছে। এটি যশ রাজ ফিল্মসের বাইরে প্রযোজিত বাণী কাপুর অভিনীত প্রথম চলচ্চিত্র এবং ২০২০ সালে কোভিড-১৯ মহামারীর মধ্যে চিত্রগ্রহণ শুরু হওয়া প্রথম বলিউড চলচ্চিত্র, যা সেই সময় ভারতে লকডাউনের কারণে চিত্রগ্রহণ বন্ধ করা হয়েছিল। ২০২০ সালের জানুয়ারি মাসে চলচ্চিত্রের প্রেক্ষাগৃহ প্রিমিয়ার ২০২১ সালের ২ এপ্রিল পর্যন্ত স্থগিত করা হয়েছিল। ২০২০ সালের আগস্টের প্রথম সপ্তাহে চলচ্চিত্রটির কলাকুশলীরা স্কটল্যান্ডের গ্লাসগোতে উড়ে যায়। ২০২০ সালের ২০ আগস্ট শেষ পর্যন্ত চলচ্চিত্রটির চিত্রগ্রহণ শুরু হয়েছিল। একই বছরের সেপ্টেম্বরের ৩০ তারিখ লন্ডনে চলচ্চিত্রটির দৃশ্যধারণ সম্পন্ন হয়।
ভারতজুড়ে কোভিড-১৯ মহামারীর দ্বিতীয় ঢেউয়ের কারণে চলচ্চিত্রটির মুক্তি স্থগিত করা হয়। চলচ্চিত্রটি অবশেষে ২০২১ সালের ১৯ আগস্ট থ্রিডি সংস্করণে মুক্তি পায়।
চলচ্চিত্রের আবহসংগীত পরিচালনা করেছেন ড্যানিয়েল বি. জর্জ, যদিও ট্রেইলারের আবহ পরিচালনা করেছেন জুলিয়াস প্যাকিয়াম। চলচ্চিত্রে ব্যবহারকৃত গানগুলোর সুরারোপ করেছেন, যথাক্রমে আমাল মল্লিক, তনিষ্ক বাগচী, শান্তনু দত্ত, কুলবন্ত সিং ভামরা, গুরনজর সিং এবং মণিন্দর বাটার এবং গানের কথা লিখেছেন রশ্মি বিরাগ, তনিষ্ক বাগচী, বাব্বু মান, সীমা সায়নী এবং গুরনজর সিং।
উপপাতা

"উইকিপিডিয়ার উপপাতাগুলির তথ্যের জন্য, দেখুন।"
একটি উপপাতা সাধারণত একটি ওয়েবসাইট বা উইকিতে নিম্ন স্তরের ওয়েব পাতাকে বোঝায়।
এই উদাহরণের ওয়েবসাইটে, খবর, সম্বন্ধে, পোর্টফোলিও এবং যোগাযোগ হলো প্রধানপাতার উপপাতা। এছাড়াও, অধ্যয়ন এক এবং অধ্যয়ন দুই পোর্টফোলিওর উপপাতা।
মিডিয়াউইকি সফটওয়্যারের সাহায্যে উইকিসমূহে 'প্রধান' পাতার নামের পরে একটি স্ল্যাশ ("/") যোগ করে উপপাতা তৈরি করে। উইকিবিশ্ববিদ্যালয়ে উপপাতা ব্যবহার করা হয়, যেখানে কাঠামো শিক্ষার্থীদের যেকোনো একাডেমিক স্তরে অবদানের অনুমতি দেয়, উইকিবই এবং উইকিসংকলন উভয় ক্ষেত্রেই, যেখানে অধ্যায়গুলি একটি বইয়ের উপপাতা।
কাশীবিশ্বেশ্বর মন্দির, লক্কুণ্ডী

কাশীবিশ্বেশ্বর মন্দির (; অপর নাম: কবতলেশ্বর মন্দির বা কাশী বিশ্বনাথ মন্দির) হল ভারতের কর্ণাটক রাজ্যের গাদাগ জেলার লক্কুণ্ডীতে অবস্থিত একটি মন্দির। এটি হাম্পি থেকে গোয়ার মধ্যবর্তী গাদাগ শহর থেকে প্রায় দূরে অবস্থিত। কাশীবিশ্বেশ্বর মন্দির হল হিন্দু স্থাপত্যশৈলীর পরিপূর্ণ বিকশিত কল্যাণ চালুক্য ধারার অন্যতম শ্রেষ্ঠ নিদর্শন। ঊনবিংশ শতাব্দীর ব্রিটিশ পুরাতত্ত্ববিদ ও ইতিহাসবিদ জেমস বার্জেস লক্কুন্ডির মন্দিরগুলি সমীক্ষা করে এটিকে "ভারতে হিন্দু অলংকৃত শিল্পকর্মের অন্যতম শ্রেষ্ঠ বিদ্যমান নিদর্শন" বলে উল্লেখ করেছিলেন।
কাশীবিশ্বেশ্বর মন্দিরে পরস্পর-অভিমুখী দু’টি গর্ভগৃহ রয়েছে; দু’টি গর্ভগৃহই একই মণ্ডপে অবস্থিত। বৃহত্তর গর্ভগৃহটি শিবের প্রতি ও অন্যটি সূর্যের প্রতি উৎসর্গিত। জেমস হার্লের মতে, মন্দরটি শুধু তিনটি মাত্রাযুক্ত মিনিয়েচার খোদাইচিত্র ও সূক্ষ্ম অলংকরণের জন্যই উল্লেখযোগ্য নয়, বরং এটিতে হিন্দু স্থাপত্যশৈলীর তিনটি প্রধান হিন্দু মন্দির স্থাপত্যশৈলীর মিলন ঘটেছে – নাগর, বেসর ও দ্রাবিড়।
মল্লিকার্জুন মন্দির, কুরুবত্তি

মল্লিকার্জুন মন্দির হল ভারতের কর্ণাটক রাজ্যের বেল্লারী জেলার কুরুবত্তি শহরে অবস্থিত একটি হিন্দু মন্দির। খ্রিস্টীয় দ্বাদশ শতাব্দীর গোড়ার দিকে পশ্চিম চালুক্য সম্রাট কর্তৃক এটি নির্মিত হয়। মন্দিরটি ভারতীয় পুরাতত্ত্ব সর্বেক্ষণ কর্তৃক জাতীয় গুরুত্ববাহী স্মারক হিসেবে সংরক্ষিত।
শিল্প ইতিহাসবিদ অজয় সিনহা কুরুবত্তি শৈলীটিকে একটি তৃতীয় ধারা (প্রথম দু’টি হল লক্কুণ্ডী ও ইতগী ধারা) হিসেবে চিহ্নিত করেছেন। শৈল্পিক অতি-সূক্ষ্মতা না থাকলেও তিনি মন্দিরটিকে “রাজকীয়” বলেই উল্লেখ করেছে। মন্দিরটি নির্মিত হয়েছে সোপস্টোনে। সিনহার মতে, মন্দিরে ১০৯৯ খ্রিস্টাব্দে উৎকীর্ণ একটি শিলালিপিতে উল্লিখিত হয়েছে মন্দিরটি দেবতা “অভিনব সোমেশ্বর”-এর সেবার জন্য উৎসর্গিত হয় এবং মন্দিরের নামকরণও করা হয় “অহবমল্লেশ্বর”। তাঁর মতে দুই নামই চালুক্য রাজা প্রথম সোমেশ্বরের দ্যোতক, যিনি ১০৬২ খ্রিস্টাব্দে কুরুবত্তিতে স্বেচ্ছায় ধর্মীয় রীতি মেনে আত্মহত্যা করেছিলেন। সিনহার মতে, মন্দিরটি নির্মিত হয়েছিল ১০৭০ থেকে ১১০০ সালের মধ্যবর্তী কোনও এক সময়ে। প্রথম সোমেশ্বরের স্মৃতিতে তাঁরই উত্তরসূরি ষষ্ঠ বিক্রমাদিত্য মন্দিরটি নির্মাণ করেন।
মৌনিতা খান ইশানা

মৌনিতা খান ইশানা একজন বাংলাদেশী অভিনেত্রী এবং মডেল। তিনি লাক্স-চ্যানেল আই সুপারস্টার ২০০৯-এ অংশগ্রহণের জন্য সর্বাধিক পরিচিত । যেখানে তিনি প্রথম রানার আপ ছিলেন। তিনি খুব জনপ্রিয় র‌্যাম্প মডেল । তিনি অনেক টিভি বিজ্ঞাপনে অভিনয় করেছেন । তিনি অনেক টিভি নাটকেও অভিনয় করেছেন। তিনি ড্রিম অফ লাইফ (২০১৯),শূন্যতার পূর্ণতা (২০১৬) এবং দেববু (২০১৫) নাটকের এর জন্য পরিচিত।
তার জন্ম ১৯৮৭ সালের ১৬ ডিসেম্বর কুমিল্লার মোহনপুর শহরে। তার বাবা মাহবুবুল আলম খান একজন ব্যবসায়ী। মাহবুবুল আলম যৌবনে নাটক থিয়েটারের সাথে জড়িত ছিলেন। তার মা নীলিমা ইসলাম কুমিল্লা ভিক্টোরিয়া কলেজে ছাত্রদের নির্বাচিত সাংস্কৃতিক সম্পাদক ছিলেন। এজন্য় তিনি তার শৈশব জুড়ে সাংস্কৃতিক কর্মকাণ্ডের সাথে জড়িত ছিলেন। তার ছোট ভাই আজহার ক্রিকেটার ছিলেন। সন্ত্রাসীদের জন্য তিনি অকালে প্রাণ হারান।
তিনি প্রথম বাংলাদেশি বিউটি পেজেন্ট লাক্স-চ্যানেল আই সুপারস্টার ২০০৯ প্রতিযোগিতায় অংশগ্রহণ করে মিডিয়ার দৃষ্টি আকর্ষণ করেন। তিনি ইভেন্টের প্রথম রানার্স আপ ছিলেন। লাক্স চ্যানেল আই সুপারস্টারকে বাংলাদেশের সবচেয়ে মর্যাদাপূর্ণ সৌন্দর্য প্রতিযোগী হিসেবে বিবেচনা করা হয়। সেই প্রতিযোগিতায় ২য় স্থান অর্জন করা ইশানাকে টিভি বিজ্ঞাপন এবং টিভি নাটকে অভিনয় করার জন্য অনেক অফার পান। তার শোবিজ ক্যারিয়ারের প্রথম দুই বছর তিনি তার কাজকে শুধুমাত্র টিভি বিজ্ঞাপনে সীমাবদ্ধ রেখেছিলেন। তার সবচেয়ে উল্লেখযোগ্য টিভি বিজ্ঞাপন হল ফেয়ার অ্যান্ড লাভলি ম্যাক্স ফেয়ারনেস ক্রিম, প্যানাসোইনক, মঞ্জ অ্যাক্টিভ, বাংলালিংক, সিটিসেল এবং প্রাণ।
ইশানা তন্ময় তানসেন এর টেলিফিল্ম “ফিরিয়ে দিলাম তোমার পৃথিবী” দিয়ে অভিনেত্রী হিসেবে আত্মপ্রকাশ করেছিলেন। এরপর তাকে আর পেছনে ফিরে তাকাতে হয়নি। এরপর তিনি নিয়মিত টিভি নাটকে অভিনয় করতে শুরু করেন। তার উল্লেখযোগ্য টিভি নাটক হলো মুরাদ পারভেজের "অন্ধ তিরন্দাজ", কমল চৌধুরীর "বাইফোকাল", ইরানি বিশ্বাসের "মনের জানালা", অসীম গোমেজের "রেড লাইন", "ক্ষণিকালয়", "জেনারেশন নেক্সট ডট কম", চয়নিকা চৌধুরীর "আকাশের নিচে মানুষ" ”, সকাল আহমেদের “সীমানা পেরিয়ে ”, অনু আশরাফের “ তাল বেতাল ”, শাহাদাত মামুনের “ ওয়ানটেস্ট ”, আজিজুল হাকিমের“ নিজ গৃহে পরবাসী ”, তুষার আহমেদের “অংক বনাম ইংরেজি”,গৌতম কৌরীর “ল্যাম্পপোস্টে লেগে থাকা বিবর্ণ বিকেল”,সৈয়দ শাকিলের "সম্রাট","শান্তি অধিদপ্তর" ও "পাল্টা‌ হাওয়া",মইনুল হাসান খোকনের "তুমি আমি সে" ও "হাই সোসাইটি", হাবিব মাসুদের "খেলাঘর","এক পা দুই পা" ইত্যাদি। অভিনয় এবং মডেলিং ছাড়াও তিনি আরটিভির অনুষ্ঠান "লুক অ্যাট মি" সঞ্চালনা করেছেন। তিনি মিউজিক ভিডিও ‘মেঘ জমেছে’তে ও অভিনয় করেছেন।
তিনি ২০১৯ সালের জুলাইয়ে শরিফ চৌধুরীকে বিয়ে করেন। যে একজন নেটওয়ার্ক ইঞ্জিনিয়ার ।
জামিয়া ইসলামিয়া আরাবিয়া দারুল উলুম

জামিয়া ইসলামিয়া আরাবিয়া দারুল উলুম খুলনা সিটি কর্পোরেশনের মুসলমান পাড়ায় অবস্থিত একটি কওমি মাদ্রাসা। ১৯৬৭ সালে শামসুল হক ফরিদপুরীর অনুপ্রেরণায় সমাজসেবক আবদুল হাকিম জমাদ্দারের পৃষ্ঠপোষকতায় মাওলানা মুজিবুর রহমান এটি প্রতিষ্ঠা করেন। মাদ্রাসার বর্তমান মহাপরিচালক মুশতাক আহমদ। মাদ্রাসা প্রাঙ্গণে ২২৬ ফুট উচ্চতার মিনার বিশিষ্ট একটি মসজিদ রয়েছে। নাম তালাবওয়ালা জামে মসজিদ।
এই মাদ্রাসায় ১৯৭৯ সালে দাওরায়ে হাদিস (মাস্টার্স), ২০০০ সালে ইসলামি আইন গবেষণা অনুষদ (ইফতা) এবং তাফসির বিভাগ চালু করা হয়। ২০২১ সাল পর্যন্ত এই মাদ্রাসায় ইসলামি আইনের ওপর উচ্চতর ডিগ্রি অর্জন করেছে প্রায় দেড় হাজার শিক্ষার্থী এবং তাফসির বিভাগ থেকে ডিগ্রি নিয়েছেন প্রায় এক হাজার জন। মাদ্রাসাটি দারুল উলুম দেওবন্দের মূলনীতির আলোকে পরিচালিত হয়। ২০২১ সালের তথ্যানুসারে, এই মাদ্রাসায় ৪৮ জন শিক্ষক এবং ১২০০ জন শিক্ষার্থী রয়েছে।
মাদ্রাসার উল্লেখযোগ্য শিক্ষার্থীদের মধ্যে রয়েছেন: জামিয়া রাহমানিয়া আরাবিয়ার মুফতি মুনসুরুল হক, জামিয়াতুল উলুমিল ইসলামিয়ার অধ্যক্ষ মুফতি মাহমুদুল হাসান, একই মাদ্রাসার শিক্ষাসচিব মাওলানা হুমায়ুন কবির প্রমুখ।
তালাবওয়ালা জামে মসজিদ নামে মাদ্রাসা প্রাঙ্গণে একটি দৃষ্টিনন্দন মসজিদ রয়েছে। সাদা টাইলস দিয়ে তৈরি এই মসজিদের মিনারটি খুলনা বিভাগের সর্বোচ্চ। উচ্চতা ২২৬ ফুট। এটি পর্যটকদের আকর্ষণ করে। মিনার ছাড়াও মসজিদটিতে চারটি গম্বুজ আছে। মাদ্রাসার প্রতিষ্ঠাতা আবদুল হাকিম জমাদ্দারের ছেলে আবদুল জব্বারের উদ্যোগেই এই মসজিদ এবং মিনার নির্মাণ করা হয়েছে। মসজিদের চারপাশে রয়েছে অসংখ্য সুপারি ও নারকেল গাছ। প্রবেশ গেট থেকে শুরু করে মিনার পর্যন্ত ভারত থেকে আনা বড় সাইজের ক্যাক্‌টাস, টবে বিদেশী ঝাউগাছ ও অর্কিড জাতীয় বিভিন্ন গাছ লাগানো হয়েছে। মসজিদের ভেতর আধুনিক ও আন্তর্জাতিক মানের ফিটিংস, লাইট, কাঠের কারুকার্য খচিত কাজ এবং যারা বসে নামাজ পড়েন তাদের জন্য নারকেল ও তাল গাছের গোড়া দিয়ে তৈরি প্রায় ২০টি বসার চেয়ারের ব্যবস্থা করা হয়েছে। দুই হাজার মুসল্লি এখানে নামাজ আদায় করতে পারেন। মসজিদটিতে রমজানে দুই ধরনের তারাবীর নামাজ হয়। ছয় দিনে খতম তারাবীহ এবং ২৭ দিনে খতম তারাবীহ।
নীল মুকুট

নীল মুকুট কামার আহমাদ সাইমন পরিচালিত ২০২১ সালের বাংলাদেশী প্রামাণ্য-নাট্য চলচ্চিত্র। এটি যৌথ প্রযোজনা করেছে জাপানের এন এইচ কে, কোরিয়ার কে বি এস, তাইওয়ানের পি টি এস এবং সিঙ্গাপুরের মিডিয়াকর্প। চলচ্চিত্রটি ২০২১ সালের ৮ই আগস্ট ওভার-দ্য-টপ প্ল্যাটফর্ম চরকিতে মুক্তি পায়।
"নীল মুকুট" নির্মাতা কামার আহমাদ সাইমনের তৃতীয় চলচ্চিত্র। এর আগে তিনি "শুনতে কি পাও!" এবং "একটি সুতার জবানবন্দি" চলচ্চিত্র নির্মাণ করেছিলেন।
চলচ্চিত্রটির ৬৫% অংশের শুটিং হয় ক্যারিবীয় দেশ হাইতিতে। হাইতিতে যাওয়ার জন্য নিউ ইয়র্ক যেতে হয়। নির্মাতা সাইমন ও প্রযোজক সারা আফরীনের মার্কিন যুক্তরাষ্ট্রের ভিসা থাকলেও বাকি কলাকুশলীদের ভিসার জন্য টানা দুই বছর অপেক্ষা করতে হয়। এরপরও তাদের ভিসা না পাওয়ায় সাইমন নিজেই ক্যামেরায় দৃশ্যধারণ, আলোক সম্পাত ও সেট তৈরির কাজ করেছেন এবং সারা শব্দ গ্রহণের দায়িত্ব পালন করেছেন।
২০২০ সালের ১৬ই জানুয়ারি চলচ্চিত্রটি বাংলাদেশ চলচ্চিত্র সেন্সর বোর্ড থেকে বিনা কর্তনে ছাড়পত্র লাভ করে। একই বছর ফেব্রুয়ারি মাসে চলচ্চিত্রটির পোস্টার প্রকাশিত হয়।
২০২১ সালের ৮ই আগস্ট চলচ্চিত্রটির নির্মাতা কামার আহমাদ সাইমনের জন্মদিনে এটি ওভার-দ্য-টপ প্ল্যাটফর্ম চরকিতে মুক্তি পায়। এর পূর্বে ২০২০ সালের ২৭শে মার্চ চলচ্চিত্রটি প্রেক্ষাগৃহে মুক্তি দেওয়ার ঘোষণা দেওয়া হয়, কিন্তু কোভিড-১৯ এর বৈশ্বিক মহামারীর কারণে তারিখ পিছিয়ে দিতে হয়।
রোবের্তো আলভারাদো

রোবের্তো কার্লোস আলভারাদো এর্নান্দেস (; জন্ম: ৭ সেপ্টেম্বর ১৯৯৮; রোবের্তো আলভারাদো নামে সুপরিচিত) হলেন একজন মেক্সিকীয় পেশাদার ফুটবল খেলোয়াড়। তিনি বর্তমানে মেক্সিকোর পেশাদার ফুটবল লিগের শীর্ষ স্তর লিগা এমএক্সের ক্লাব ক্রুস আসুল এবং মেক্সিকো অনূর্ধ্ব-২৩ দলের হয়ে আক্রমণভাগের খেলোয়াড় হিসেবে খেলেন। তিনি মূলত ডান পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় আক্রমণভাগের খেলোয়াড় এবং আক্রমণাত্মক মধ্যমাঠের খেলোয়াড় হিসেবে খেলেন।
২০১৮ সালে, আলভারাদো মেক্সিকো অনূর্ধ্ব-২১ দলের হয়ে মেক্সিকোর বয়সভিত্তিক পর্যায়ে অভিষেক করেছিলেন। তিনি একই বছরে মেক্সিকোর হয়ে আন্তর্জাতিক পর্যায়ে অভিষেক করেছেন; মেক্সিকোর জার্সি গায়ে তিনি এপর্যন্ত ২১ ম্যাচে ৩টি গোল করেছেন। তিনি মেক্সিকোর হয়ে ২০১৯ কনকাকাফ গোল্ড কাপে অংশগ্রহণ করেছেন, যেখানে তিনি হেরার্দো মার্তিনোর অধীনে কনকাকাফ গোল্ড কাপের শিরোপা জয়লাভ করেছেন। দলগতভাবে, আলভারাদো এপর্যন্ত ৭টি শিরোপা জয়লাভ করেছেন, যার মধ্যে ১টি পাচুকার হয়ে, ২টি নেকাক্সার হয়ে, ৪টি ক্রুস আসুলের হয়ে এবং ১টি মেক্সিকোর হয়ে জয়লাভ করেছেন।
রোবের্তো কার্লোস আলভারাদো এর্নান্দেস ১৯৯৮ সালের ৭ই সেপ্টেম্বর তারিখে মেক্সিকোর সালামাঙ্কায় জন্মগ্রহণ করেছেন এবং সেখানেই তার শৈশব অতিবাহিত করেছেন।
আলভারাদো জাপানে অনুষ্ঠিত ২০২০ গ্রীষ্মকালীন অলিম্পিকের জন্য ২০২১ সালের জুলাই মাসে প্রকাশিত মেক্সিকো অনূর্ধ্ব-২৩ দলে স্থান পেয়েছেন।
কিসমত বিল্লী উচ্চ বিদ্যালয় ও কলেজ

কিসমত বিল্লী উচ্চ বিদ্যালয় ও কলেজ রাজশাহী জেলার তানোর উপজেলার বিল্লী বাজারে অবস্থিত স্বনামধন্য একটি শিক্ষাপ্রতিষ্ঠান। ১৯৫১ সালে বিদ্যালয় শাখা এবং ১৯৯৬ সালে কলেজ শাখা প্রতিষ্ঠিত হয়। প্রতিষ্ঠানটিতে ষষ্ঠ শ্রেণী থেকে দ্বাদশ শ্রেণী পর্যন্ত পাঠদানের ব্যবস্থা রয়েছে। রাজশাহী শিক্ষাবোর্ডের অধীনে জাতীয় শিক্ষাক্রম ও পাঠ্যপুস্তক বোর্ডের নীতিমালা অনুসরণ করে প্রতিষ্ঠানটি পরিচালিত হয়। 
"কিসমত বিল্লী উচ্চ বিদ্যালয় ও কলেজ" রাজশাহী জেলার তানোর উপজেলার কলমা ইউনিয়নের অন্তর্গত বিল্লী বাজারে অবস্থিত। এর পশ্চিমে বিল্লী সরকারি প্রাথমিক বিদ্যালয় এবং বিল্লী কেন্দ্রীয় ঈদগাহ ময়দান অবস্থিত।
জামিয়া আরাবিয়া মুহিউল ইসলাম

জামিয়া আরাবিয়া মুহিউল ইসলাম (নওয়াপাড়া পীরবাড়ী মাদ্রাসা নামেও পরিচিত) যশোর জেলার অভয়নগর উপজেলার নওয়াপাড়ায় অবস্থিত একটি কওমি মাদ্রাসা। নওয়াড়াস্থ খানকায়ে মুহাম্মাদিয়ার পীর মুহাম্মদ আলী শাহ ইরানীর পুত্র পীর খাজা আবদুল মজিদ শাহ ১৯৩০ সালে এ মাদ্রাসাটি প্রতিষ্ঠা করেন। ১৯৫৪ সালে এখানে দাওরায়ে হাদিস (মাস্টার্স) চালু করা হয়। প্রতিষ্ঠার পর থেকে ১৯৭০ পর্যন্ত মাদ্রাসা পরিচালনার দায়িত্ব পালন করেন খাজা সাঈদ শাহ। ১৯৭২ থেকে ১৯৭৫ পর্যন্ত কাজী আনিসুজ্জামান এবং তৃতীয় মুহতামিম হিসেবে ১৯৭৬ থেকে ১৯৮৫ পর্যন্ত দায়িত্ব পালন করেন মাদ্রাসার প্রতিষ্ঠাতা খাজা আবদুল মজিদ শাহ। ১৯৮৫ থেকে অদ্যাবধি মুহতামিম হিসেবে দায়িত্ব পালন করছেন খাজা রফিকুজ্জামান শাহ। ২০১৩ সালে এ মাদ্রাসার মোট ছাত্র সংখ্যা ৬৫০। বর্তমানে ফিকহ বিভাগের প্রধান মুফতি হিসেবে দায়িত্ব পালন করছেন তৈয়বুর রহমান। মাদ্রাসাটি একটি গুরুত্বপূর্ণ ফতুয়া কেন্দ্র হিসেবেও বিবেচিত হয়ে আসছে।
জামিয়া এজাজিয়া দারুল উলুম যশোর

জামিয়া এজাজিয়া দারুল উলুম যশোর (যশোর রেলস্টেশন মাদ্রাসা নামেও পরিচিত) যশোর জংশন রেলওয়ে স্টেশনের পার্শ্বে অবস্থিত একটি কওমি মাদ্রাসা। ১৯৫৯ সালে যশোরের দানবীর চৌধুরী আলতাফ হোসেনের নিজস্ব জায়গায় স্থানীয় লোকদের সহযোগিতায় এ মাদ্রাসাটি প্রতিষ্ঠা লাভ করে। বাংলাদেশের স্বাধীনতা যুদ্ধে মাদ্রাসাটির গুরুত্বপূর্ণ ভূমিকা ছিল। মাদ্রাসার প্রাঙ্গণে একটি গণকবর রয়েছে। প্রতিষ্ঠাকালীন যশোরের প্রসিদ্ধ আলেম আবুল হাসান যশোরী অত্র মাদ্রাসার মুহতামিম হিসেবে যোগদান করেন। তার মৃত্যুর পর ১৯৯৩ সাল থেকে অদ্যাবধি মুহতামিম হিসেবে কর্মরত আছেন আনওয়ারুল করীম যশোরী। ২০২১ সালে মাদ্রাসার ছাত্রসংখ্যা ৫৬০।
২৫ মার্চের গণহত্যার পর যশোর ক্যান্টনমেন্ট অঞ্চলে সাধারণ বাঙালি ও ইপিআর সদস্যরা পাকিস্তানি হানাদার বাহিনীর বিরুদ্ধে প্রবল প্রতিরোধ গড়ে তুলে। কিন্তু স্থানীয় বিহারি ও রাজাকারদের সহযোগিতায় ৩ এপ্রিল সে প্রতিরোধ ভেঙে যায়। এরপর পাকিস্তানি হানাদার বাহিনীর আক্রমণের মুখে সাধারণ মানুষ এই মাদ্রাসায় আশ্রয় নেয়। মহেশপুরের তৎকালীন আওয়ামী লীগের সাংসদ মঈনউদ্দিন মিয়াজীর অন্তঃসত্ত্বা স্ত্রী, ছেলে-মেয়েকে তিনি নিজে মাদ্রাসায় নিয়ে আসেন। এ সংবাদ পেয়ে ৪ এপ্রিল পাকিস্তানি হানাদার বাহিনী মাদ্রাসায় আক্রমণ করে। উপস্থিত মাদ্রাসার ছাত্র-শিক্ষক ও সাধারণ মানুষকে লাইনে দাঁড় করিয়ে গুলি করে। আবুল হাসান যশোরীকে লক্ষ্য করে গুলি ছোঁড়া হলেও তা লক্ষ্যভ্রষ্ট হওয়ায় তিনি বেঁচে যান। তিনি টয়লেটে আশ্রয় নিলেও সেখানে গুলি ছোড়া হয়। দোতলায় তার থাকার রুমটি শেল মেরে গুঁড়িয়ে দেওয়া হয়।
সেদিন মাওলানা যশোরীসহ ২৩ জনকে গুলি করা হয়। তাদের মধ্যে ২১ জনই শহীদ হন। তার মধ্যে মাদ্রাসার শিক্ষক মাওলানা হাবিবুর রহমানসহ পাঁচ শিক্ষার্থীও ছিলেন। সাধারণ মানুষের মধ্যে মাস্টার আব্দুর রউফ এবং কাজী আব্দুল গনী উল্লেখযোগ্য। শহীদদের মাদ্রাসা প্রাঙ্গণে সমাহিত করা হয়।
লক্কুণ্ডী

লক্কুণ্ডী বা লোক্কুগুণ্ডী হল ভারতের কর্ণাটক রাজ্যের গাদাগ জেলার অন্তর্গত একটি গ্রাম। খ্রিস্টীয় চতুর্দশ শতাব্দীর আগে এটি ছিল একটি প্রধান শহর। দশম শতাব্দীর মধ্যেই লক্কুণ্ডী দক্ষিণ ভারতের একটি গুরুত্বপূর্ণ অর্থনৈতিক ও বাণিজ্যিক কেন্দ্রে পরিণত হয়েছিল। এখানে টাঁকশালও স্থাপিত হয়েছিল বলে কন্নড় ও সংস্কৃত শিলালিপি ও সাহিত্যে উল্লিখিত হয়েছে। দ্বাদশ শতাব্দীর মধ্যে এখানে এক গুচ্ছ হিন্দু ও জৈন মন্দির স্থাপিত হয় এবং সেই সঙ্গে এখানে ধাপযুক্ত কূপ ও জলাধারও নির্মিত হয়। এখানকার উল্লেখযোগ্য মন্দিরগুলির অন্যতম ব্রহ্ম জিনালয় (প্রাচীনতম), মল্লিকার্জুন, লক্ষ্মীনারায়ণ, মাণিকেশ্বর, নাগনাথ, কুম্ভেশ্বর, নন্নেশ্বর, সোমেশ্বর, নারায়ণ, নীলকণ্ঠেশ্বর, কাশীবিশ্বেশ্বর (সর্বাধিক সূক্ষ্ম অলংকরণ সমৃদ্ধ), বীরভদ্র, বিরুপাক্ষ ও অন্যান্য মন্দির। গুরুত্ব ও সম্পদ বৃদ্ধির সঙ্গে সঙ্গে লক্কুণ্ডী হৈসলদের অন্যতম রাজধানীতে পরিণত হয়।
চতুর্দশ শতাব্দীর পরে ইসলামি সুলতানি শাসকেরা দক্ষিণ ভারতীয় হিন্দু রাজ্যগুলির উপর রাজনৈতিক আধিপত্য স্থাপন ও লুণ্ঠনের জন্য যে শহরগুলিকে আক্রমণ করেছিল, তার মধ্যে একটি ছিল লক্কুণ্ডী। ঊনবিংশ শতাব্দীর ব্রিটিশ পুরাতত্ত্ববিদেরা লক্কুণ্ডী ও তার গুরুত্ব পুনরাবিষ্কার করেন। তাঁরা লক্কুণ্ডী গ্রামে জরাজীর্ণ অবস্থায় ৫০টি মন্দির উদ্ধার করেন। এই ধ্বংসস্তুপগুলি থেকে প্রাপ্ত শিল্পকর্মগুলি বর্তমানে বিভিন্ন জাদুঘরে রক্ষিত হয়েছে। প্রধান মন্দিরগুলি পুনরুদ্ধার করা হয়েছে। কয়েকটি ধ্বংসাবশেষে মন্দিরের কাছেই স্থানীয় ভাস্কর্যশালায় (জাদুঘর) প্রদর্শিত হয়েছে। এগুলি রক্ষণাবেক্ষণ করে ভারতীয় পুরাতত্ত্ব সর্বেক্ষণ। লক্কুণ্ডী হল হিন্দু স্থাপত্যশৈলীর কল্যাণ চালুক্য ধারার সর্বাধিক গুরুত্বপূর্ণ কেন্দ্রগুলির অন্যতম। হিন্দু ও জৈন মন্দির ছাড়াও এখানে জিন্দেশাহ ওয়ালির প্রতি উৎসর্গিত একটি ইসলামি দরগাহ্ও পাওয়া যায়।
11. LAKKUNDIY BRAMAJINALAY : VASTU-SHILP-SHASAN (2014, Dr. Appanna N. Hanje, Vidyashre Prakashan, ALAGAWADI-591317
12. LAKKUNDIY BASADIGALU (2015), Dr. Appanna N. Hanje, Vidyashre Prakashan, ALAGAWADI-591317
13. SAMAVASARAN (Research Articles-2015), Dr. Appanna N. Hanje, Vidyashre Prakashan, ALAGAWADI-591317
ক্রুয়েলা (চলচ্চিত্র)

ক্রুয়েলা ২০২১ সালের একটি মার্কিন অপরাধর্মী হাস্যরাসাত্মক চলচ্চিত্র। ডডি স্মিথ রচিত ১৯৫৬ সালের "দ্য হান্ড্রেড অ্যান্ড ওয়ান ডালমেশানস" উপন্যাসের ক্রুয়েলা ডি ভিল চরিত্রকে ভিত্তি করে এটি নির্মিত হয়েছে। ক্রেইগ গিলেসপি চলচ্চিত্রটি পরিচালনার পাশাপাশি এলাইন ব্রোশ ম্যাককেনা, কেলি মার্সেল ও স্টিভ জিসিসের গল্প থেকে ডানা ফক্স এবং টনি ম্যাকনামারার সাথে এর চিত্রনাট্যও রচনা করেছেন। এটি ডিজনির "১০১ ডালমেশানাস ফ্রাঞ্চাইজির" তৃতীয় চলচ্চিত্র। এর প্রধান চরিত্রে অভিনয় করেছেন এমা স্টোন। এছাড়া অন্যান্য পাশ্বচরিত্রে রয়েছেন এমা টমসন, জোল ফ্রাই, পল ওয়াল্টার হাউজার, এমিলি বিচাম, কার্বি হাউয়েল-বাপতিস্তে এবং মার্ক স্ট্রং। চলচ্চিত্রটি ১৯৭০ এর দশকে পাংক রক মুভমেন্টের সময়কার এক ফ্যাশন ডিজাইনার ক্রুয়েলা ডি ভিলকে কেন্দ্র করে নির্মিত।
হোস্টনাম

কম্পিউটার নেটওয়ার্কে, একটি হোস্টনাম (বা নোডনাম) হলো একটি লেবেল যা একটি কম্পিউটার নেটওয়ার্কের সাথে সংযুক্ত একটি ডিভাইসের জন্য নির্ধারিত হয় এবং এটি ডিভাইসটিকে বিভিন্ন ধরনের ইলেকট্রনিক যোগাযোগে সনাক্ত করতে ব্যবহৃত হয়, যেমন ওয়ার্ল্ড ওয়াইড ওয়েব। হোস্টনামগুলি একটি সাধারণ শব্দ বা বাক্যাংশের সমন্বয়ে সহজ নাম হতে পারে, অথবা সেগুলি কাঠামোবদ্ধ হতে পারে। কর্মক্ষমতা এবং অন্যান্য কারণে প্যাকেটের রাউটিংয়ের জন্য প্রতিটি হোস্টনামের সাধারণত কমপক্ষে একটি সংখ্যাসূচক নেটওয়ার্ক ঠিকানা থাকে।
ইন্টারনেটের হোস্টনামগুলি একটি ডোমেইন নেম সিস্টেম (ডিএনএস) ডোমেইনের নাম যুক্ত করতে পারে, যা নির্দিষ্ট হোস্ট লেবেল থেকে একটি সময়ের ("ডট") দ্বারা পৃথক করা হয়। পরের আকারে, একটি হোস্টনামকে ডোমেইন নামও বলা হয়। যদি ডোমেইনের নাম সম্পূর্ণরূপে উল্লেখ করা হয়, যার মধ্যে রয়েছে ইন্টারনেটের একটি টপ-লেভেল ডোমেইন, তাহলে হোস্টনামকে বলা হয় সম্পূর্ণরূপে যোগ্য ডোমেইন নাম (এফকিউডিএন)। ডিএনএস ডোমেইন অন্তর্ভুক্ত হোস্টনামগুলি প্রায়ই হোস্টের আইপি ঠিকানাগুলির সাথে ডোমেইন নেম সিস্টেমে সংরক্ষণ করা হয় যা তারা হোস্টনামকে একটি ঠিকানায় ম্যাপ করার উদ্দেশ্যে বা বিপরীত প্রক্রিয়ার জন্য প্রতিনিধিত্ব করে।
ইন্টারনেটে, একটি হোস্টনাম হোস্ট কম্পিউটারের জন্য নির্ধারিত একটি ডোমেইন নাম। এটি সাধারণত হোস্টের স্থানীয় নামের সাথে তার মূল ডোমেইনের নামের সংমিশ্রণ। উদাহরণস্বরূপ, codice_1 একটি স্থানীয় হোস্টনাম codice_2 এবং ডোমেইন নাম codice_3 নিয়ে গঠিত। এই ধরনের হোস্টনাম স্থানীয় হোস্ট ফাইল বা ডোমেইন নেম সিস্টেম (ডিএনএস) সমাধানের মাধ্যমে একটি আইপি ঠিকানায় অনুবাদ করা হয়। একক হোস্ট কম্পিউটারের ক্ষেত্রে বেশ কয়েকটি হোস্টনাম থাকা সম্ভব; কিন্তু সাধারণত হোস্টের অপারেটিং সিস্টেম একটি হোস্টনাম রাখতে পছন্দ করে যা হোস্ট নিজের জন্য ব্যবহার করে।
যেকোনো ডোমেইন নাম একটি হোস্টনামও হতে পারে, যতক্ষণ পর্যন্ত কিছু বিধিনিষেধগুলি অনুসরণ করা হয়। উদাহরণস্বরূপ, codice_1 এবং codice_3 উভয়ই হোস্টনাম কারণ তাদের উভয়েরই আইপি ঠিকানা নির্ধারিত আছে। একটি হোস্টনাম একটি ডোমেইন নাম হতে পারে, যদি এটি সঠিকভাবে ডোমেইন নাম সিস্টেমে সংগঠিত হয়। একটি ডোমেইন নাম একটি হোস্টনাম হতে পারে যদি এটি একটি ইন্টারনেট হোস্টকে বরাদ্দ করা হয় এবং হোস্টের আইপি ঠিকানার সাথে যুক্ত করা হয়।
"শনি" এবং "বৃহস্পতি" "পিসি" নামের একটি নেটওয়ার্কের সাথে সংযুক্ত দুটি ডিভাইসের হোস্টনাম হতে পারে। পিসির মধ্যে, ডিভাইসগুলি তাদের হোস্টনাম দ্বারা সম্বোধন করা হয়। ডিভাইসের ডোমেইন নাম যথাক্রমে "saturn.PC" এবং "jupiter.PC"। যদি "পিসি" ইন্টারনেটে দ্বিতীয়-লেভেল ডোমেইন নাম হিসাবে নিবন্ধিত হয়, যেমন, "PC.net" হিসাবে, সেক্ষেত্রে হোস্টগুলির সম্পূর্ণরূপে যোগ্য ডোমেইন নাম "saturn.PC.net" এবং "jupiter.PC.net" দ্বারা সম্বোধন করা যেতে পারে।
গালপিয়ুরি সমুদ্র সৈকত

গালপিয়ুরি সমুদ্র সৈকত (স্পেনীয় ভাষায় "Playa de Gulpiyuri") একটি সর্বদা জলমগ্ন ডোবা। গালপিয়ুরি শব্দটি এসেছে স্পেনীয় শব্দ "Gulpiyuri" থেকে যার অর্থ 'জল বেষ্টনী'। এটি স্পেনের জনপ্রিয় পর্যটন আকর্ষণগুলোর একটি এবং স্পেনের আঞ্চলিক নেটওয়ার্কের সংরক্ষিত প্রাকৃতিক অঞ্চলগুলোর একটি স্থান। ২০০১ সালের ২৬ ডিসেম্বর তারিখে গালপিয়ুরিকে সরকারিভাবে প্রাকৃতিক স্মৃতিস্তম্ভ ঘোষণা করা হয়। মূল সমূদ্র তট হতে সামান্য অভ্যন্তরে তৃণভূমিতে অবস্থিত এই সৈকতটিকে পৃথিবীর ক্ষুদ্রতম সমুদ্র সৈকত হিসেবে বিবেচনা করা হয়।
গালপিয়ুরি সমুদ্র সৈকত স্পেনের আস্তুরিয়াস স্বায়ত্বশাসিত অঞ্চলের লেন্স পরিষদের নাভিস গ্রামে কান্তাব্রিয়ান সাগর থেকে ১০০ মিটার দূরে অবস্থিত। সেইন্ট অ্যান্টোলিন সমুদ্র সৈকতের খুব নিকটে মূল সমুদ্রতট হতে অভ্যন্তরে তৃণভূমির মাঝে এই ক্ষুদ্র সৈকতটি অবস্থিত।।
এই সমুদ্র সৈকতের দৈর্ঘ্য মাত্র চল্লিশ মিটার। কান্তাব্রিয়ান সাগরের সাথে সুড়ঙ্গের মাধ্যমে এই ভূমিজ সমুদ্র সৈকতের সাথে সম্পর্ক থাকায় বিস্কেয় সাগর থেকে লবণাক্ত জলের ছোট ছোট উৎপন্ন ঢেউয়ের ফলে গালপিয়ুরিতে পূর্ণ জোয়ার থাকে। গালপিয়ুরি সমুদ্র সৈকতে সবসময় পূর্ণ জোয়ার থাকে যা এই সৈকতটিকে পৃথিবীর অন্য সব সৈকত থেকে আলাদা করেছে। এই সমুদ্র সৈকতের জল পরিষ্কার যা সাগর থেকে সৈকতে প্রবেশের আগে ভূনিম্নে থাকার পর খানিকটা ঠান্ডা হতে পারে।
নেটওয়ার্ক ঠিকানা

একটি নেটওয়ার্ক ঠিকানা হলো একটি টেলিযোগাযোগ নেটওয়ার্কের নোড বা হোস্টের সনাক্তকারী। নেটওয়ার্ক ঠিকানাগুলি নেটওয়ার্ক জুড়ে অনন্য শনাক্তকারী হিসাবে ডিজাইন করা হয়েছে, যদিও কিছু নেটওয়ার্ক স্থানীয়, ব্যক্তিগত ঠিকানা বা স্থানীয়ভাবে পরিচালিত ঠিকানাগুলির জন্য অনুমতি দেয় যা অনন্য নাও হতে পারে। সম্প্রচার বা মাল্টিকাস্ট ঠিকানা হিসেবে বিশেষ নেটওয়ার্ক ঠিকানা বরাদ্দ করা হয়। এগুলিও অনন্য নয়।
কিছু ক্ষেত্রে, নেটওয়ার্ক হোস্টের একাধিক নেটওয়ার্ক ঠিকানা থাকতে পারে। উদাহরণস্বরূপ, প্রতিটি নেটওয়ার্ক ইন্টারফেস অনন্যভাবে চিহ্নিত করা যেতে পারে। অধিকন্তু, যেহেতু প্রোটোকলগুলি প্রায়শই স্তরযুক্ত হয়, কোন বিশেষ নেটওয়ার্ক ইন্টারফেস বা নোডে একাধিক প্রোটোকলের নেটওয়ার্ক ঠিকানা হতে পারে এবং যেকোনো একটি নেটওয়ার্কে একাধিক ধরনের নেটওয়ার্ক ঠিকানা ব্যবহার করা যেতে পারে।
নেটওয়ার্ক ঠিকানা সমান ঠিকানা হতে পারে যা নেটওয়ার্কে নোডের অবস্থান (যেমন একটি ম্যাক ঠিকানা) সম্পর্কে কোনো তথ্য ধারণ করে না, অথবা রাউটিংয়ের জন্য কাঠামো বা শ্রেণিবিন্যাস সংক্রান্ত তথ্য থাকতে পারে (যেমন একটি আইপি ঠিকানা)।
নেটওয়ার্ক ঠিকানাগুলির উদাহরণগুলির মধ্যে রয়েছে:
রন্ন (কন্নড় কবি)

রন্ন () ছিলেন কন্নড় ভাষার প্রাচীনতম এবং শ্রেষ্ঠ কবিদের অন্যতম। তাঁর রচনাশৈলীকে প্রায়শই আদিকবি পম্পের (খ্রিস্টীয় দশম শতাব্দীর প্রথমার্ধ) রচনাশৈলীর সঙ্গে তুলনা করা হয়। রন্ন, আদিকবি পম্প ও পোন্নকে বলা হয় “প্রাচীন কন্নড় সাহিত্যের ত্রিরত্ন”।
রন্ন ছিলেন দশম শতাব্দীর কন্নড় কবি। ৯৪৯ খ্রিস্টাব্দে প্রাচীন বেলাগালি (অধুনা রন্ন বেলাগালি, বাগালকোট জেলা, কর্ণাটক) এক চুড়ি বিক্রেতার পরিবারে রন্নের জন্ম হয়।
লেখকজীবনের প্রথম ভাগে রন্নর পৃষ্ঠপোষকতা করতেন সম্ভবত পশ্চিম গঙ্গ রাজবংশের বিখ্যাত মন্ত্রী চবুন্দরায়। পশ্চিম চালুক্য সাম্রাজ্যের উত্থানের পর রন্ন রাজা দ্বিতীয় তৈলপের রাজসভার একজন গুরুত্বপূর্ণ কবির আসন পেয়েছিলেন। তাঁর উত্তরসূরি রাজা সত্যশ্রয় রন্নকে “কবি চক্রবর্তী” (অর্থাৎ “কবি সম্রাট”) উপাধি প্রদান করেন।
রন্ন “হেলেগন্নড়” বা প্রাচীন কন্নড় ভাষায় লিখতেন। তাঁর রচিত পাঁচটি প্রধান জ্ঞাত সাহিত্যকর্মের মধ্যে দু’টি পূর্ণাঙ্গ আকারে একটি অংশত পাওয়া যায়। এগুলি হল: "অজিত পুরাণ", "পরশুরামচরিতে" (অবলুপ্ত), "সাহসভীম বিজয়" (অপর নাম "গদাযুদ্ধ"), "রন্নকাণ্ড" ও "চক্রেশ্বরচরিতে" (অবলুপ্ত)।
"অজিত পুরাণ" (৯৯৩ খ্রিস্টাব্দ) একটি জৈন চম্পু (গদ্য-পদ্য মিশ্রিত সাহিত্য) পুরাণ। দ্বিতীয় তীর্থংকর অজিতনাথের জীবনী অবলম্বনে বারোটি পর্বে এটি রচিত। অত্তিমাব্বে নামে এক জৈন ভদ্ররমণীর (তিনি ছিলেন সেনাধ্যক্ষ নাগবর্মার পত্নী) পৃষ্ঠপোষকতায় রন্ন এই পুরাণটি রচনা করেছিলেন। "রন্নকাণ্ড" (৯৯০ খ্রিস্টাব্দ) গ্রন্থটির নামকরণ হয়েছিল “কাণ্ড” ছন্দে রচনার কারণে। এটিই কন্নড় ভাষার প্রাচীনতম বিদ্যমান অভিধান। তবে এই গ্রন্থের মাত্র দু’টি পর্বই পাওয়া যায়। "পরশুরামচরিতে" (৯৮০ খ্রিস্টাব্দ নাগাদ) হল গঙ্গ মন্ত্রী ও সেনাধ্যক্ষ চামুণ্ডারায়ের একটি স্তবগাথা। কবি তাঁর পৃষ্ঠপোষককে এতটাই সম্মান করতেন যে, নিজের পুত্রের নাম পৃষ্ঠপোষকের সম্মানে রেখেছিলেন “রায়”। উল্লেখ্য, এই চামুণ্ডারায়কে “সমর পরশুরাম” সম্মানে ভূষিত করা হয়েছিল। বীর বা রৌদ্ররসাত্মক "সাহসভীমবিজয়" বা "গদাযুদ্ধ" হল নিঃসন্দেহে রন্নর শ্রেষ্ঠ কীর্তি। এটির রচনাকাল ১০০০ খ্রিস্টাব্দ (তবে কেউ কেউ এটিকে রন্নর যৌবনের রচনা বলে মনে করেন)। কন্নড় সাহিত্যের ধ্রুপদি রচনাগুলির অন্যতম এই গ্রন্থে কবি তাঁর পৃষ্ঠপোষক চালুক্য রাজা সত্যশ্রয়কে পাণ্ডব রাজপুত্র ভীমের সঙ্গে তুলনা করেছেন।
জামিয়া ইসলামিয়া মোমেনশাহী

আল জামিয়া আল ইসলামিয়া ময়মনসিংহ (জামিয়া ইসলামিয়া মোমেনশাহী নামেও পরিচিত) ময়মনসিংহ জেলার চরপাড়ায় অবস্থিত একটি কওমি মাদ্রাসা। ১৯৪২ সালে মনজুরুল হক ও নেওয়াজ আলীর নেতৃত্বে শহর ও শহরতলীর আলেম ও স্থানীয় ব্যক্তিবর্গের সহযোগিতায় এই মাদ্রাসাটি প্রতিষ্ঠা করা হয়। মাদ্রাসার জমি দান করেন নেওয়াজ আলীর সহধর্মিণী রহমজান খাতুন। শুরুতে মাদ্রাসার নাম ছিল ‘দারুল উলুম’। ১৯৭৬ সালে আশরাফ আলী থানভীর খলিফা আতহার আলী মাদ্রাসার পৃষ্ঠপোষকতার দায়িত্ব গ্রহণের পর মাদ্রাসার নাম পরিবর্তন করে বর্তমান নামটি রাখা হয়। প্রতিষ্ঠালগ্ন থেকে মাদ্রাসার অগ্রগতিতে ফয়জুর রহমান, মিয়া হোসাইন সহ প্রমুখ আলেম গুরুত্বপূর্ণ ভূমিকা পালন করেছেন। মাদ্রাসার বর্তমান মহাপরিচালক আনওয়ারুল হক।
ডাক্তার নেওয়াজ আলীর সহধর্মিণী রহমজান খাতুনের দানকৃত জমিতে ১৯৪২ সালে মঞ্জুরুল হক দারুল উলুম নামে এ মাদ্রাসাটি প্রতিষ্ঠা করেন। এসময় তার সহযোগী ছিলেন আশরাফ আলী। পরবর্তীতে তিনি মাদ্রাসা পরিচালনার দায়িত্ব পালন করেন। এটি ময়মনসিংহ অঞ্চলে কওমি ধারার প্রথমদিকের প্রতিষ্ঠিত মাদ্রাসা হওয়ায় অল্পসময়েই উল্লেখযোগ্য সংখ্যক শিক্ষার্থী এখানে ভর্তি হয়। ১৯৬৪ সালে এখানে দাওরায়ে হাদিস (মাস্টার্স) চালু করা হয়। এ সময় মাদ্রাসার মহাপরিচালক ছিলেন ছিলেন নূর উদ্দিন। তিনি ২৫ বছর এ দায়িত্ব পালন করেছেন। দাওরায়ে হাদিস চালুর পর ফয়জুর রহমান ও জালালুদ্দিন কুরাইশি এখানে কিছুদিন নিয়মিত হাদিসের পাঠদান করেন। ১৯৭৬ সালে আতহার আলী মাদ্রাসার পৃষ্ঠপোষকতার দায়িত্ব গ্রহণের পর মাদ্রাসায় আমূল পরিবর্তন আসে। তিনি মাদ্রাসার নাম পরিবর্তন সহ বর্তমান সাততলা ভবনের ভিত্তি স্থাপন করেন। মাদ্রাসার শিক্ষা ব্যবস্থাপনা এবং পাঠদান পদ্ধতিতেও ব্যপক পরিবর্তন নিয়ে আসেন। ৬ মাস পর তিনি মৃত্যুবরণ করলে এখানেই তাকে দাফন করা হয়। তখন মাদ্রাসার মহাপরিচালক ছিলেন মিয়া হোসাইন। এরপর মহাপরিচালকরা হলেন যথাক্রমে: মুজিবুর রহমান, শরফুদ্দিন, আবদুল গণি, ফয়সাল আহমদ (ভারপ্রাপ্ত), শওকত হোসাইন (ভারপ্রাপ্ত) এবং বর্তমানে আনওয়ারুল হক।
তাফাজ্জুল হক হবিগঞ্জী, আযহার আলী আনোয়ার শাহ সহ প্রমুখ আলেম এখানে শিক্ষকতা করেছেন।
ম্যাক ঠিকানা

একটি মিডিয়া প্রবেশাধিকার নিয়ন্ত্রণ ঠিকানা (ম্যাক ঠিকানা) একটি অনন্য শনাক্তকারী যা একটি নেটওয়ার্ক ইন্টারফেস কন্ট্রোলারকে (এনআইসি) একটি নেটওয়ার্ক সেগমেন্টের মধ্যে যোগাযোগে নেটওয়ার্ক ঠিকানা হিসেবে ব্যবহারের জন্য নির্ধারিত হয়। ইথারনেট, ওয়াই-ফাই এবং ব্লুটুথ সহ বেশিরভাগ আইইইই ৮০২ নেটওয়ার্কিং প্রযুক্তিতে এই ব্যবহারটি সাধারণ। ওপেন সিস্টেমস ইন্টারকানেকশন (ওএসআই) নেটওয়ার্ক মডেলের মধ্যে, ডেটা লিংক লেয়ারের মাঝারি অ্যাক্সেস কন্ট্রোল প্রোটোকল সাবলেয়ারে ম্যাক ঠিকানা ব্যবহার করা হয়। সাধারণত উপস্থাপিত হিসাবে, ম্যাক ঠিকানাগুলি দুটি ষোড়শিক সংখ্যা পদ্ধতি সংখ্যার ছয়টি গ্রুপ হিসাবে স্বীকৃত, হাইফেন, কোলন দ্বারা বিভক্ত বা বিভাজক ছাড়া।
ইথারনেটের মতো সম্প্রচার নেটওয়ার্কে, ম্যাক ঠিকানাটি সেগমেন্টের প্রতিটি নোডকে স্বতন্ত্রভাবে চিহ্নিত করে এবং নির্দিষ্ট হোস্টের জন্য ফ্রেম চিহ্নিত করার অনুমতি দেবে বলে আশা করা হচ্ছে। এইভাবে এটি বেশিরভাগ লিঙ্ক লেয়ার (ওএসআই লেয়ার ২) নেটওয়ার্কিংয়ের ভিত্তি তৈরি করে যার উপর উপরের স্তরের প্রোটোকলগুলি জটিল, কার্যকরী নেটওয়ার্ক তৈরিতে নির্ভর করে।
অনেক নেটওয়ার্ক ইন্টারফেস তাদের ম্যাক ঠিকানা পরিবর্তন সমর্থন করে। বেশিরভাগ ইউনিক্স-এর মতো সিস্টেমে, codice_1 কমান্ড ইউটিলিটি লিঙ্ক অ্যাড্রেস উপনামগুলি অপসারণ এবং যুক্ত করতে ব্যবহার করা যেতে পারে। উদাহরণস্বরূপ, সক্রিয় codice_1 নির্দেশিকাটি নেটবিএসডি-এ ব্যবহার করতে যেকোনো সংযুক্ত ঠিকানাগুলি সক্রিয় করতে হবে। অতএব, বিভিন্ন কনফিগারেশন স্ক্রিপ্ট এবং ইউটিলিটি বুট করার সময় বা নেটওয়ার্ক সংযোগ স্থাপনের আগে ম্যাক ঠিকানা এলোমেলো করার অনুমতি দেয়।
বনবাসী

বনবাসী হল দক্ষিণ ভারতের কর্ণাটক রাজ্যের উত্তর কন্নড় জেলার সিরসির কাছে অবস্থিত একটি প্রাচীন মন্দিরনগরী। বনবাসী ছিল সমগ্র কর্ণাটক শাসনকারী কদম্ব রাজবংশের প্রাচীন রাজধানী। এই রাজবংশই কন্নড়দের প্রথম স্থানীয় সাম্রাজ্য গড়ে তোলে।
বনবাসী হল কর্ণাটকের প্রাচীনতম শহর। খ্রিস্টীয় পঞ্চম শতাব্দীতে হিন্দু দেবতা শিবের প্রতি উৎসর্গিত মধুকেশ্বর মন্দিরটিকে ঘিরে এই শহরটি গড়ে ওঠে।
পশ্চিম গোলার্ধ

পশ্চিম গোলার্ধ হল একটি ভৌগোলিক শব্দ, যা মূল মধ্যরেখার (যুক্তরাজ্যের লন্ডনের গ্রিনউইচ-এর ওপর দিয়ে অতিক্রমকারী রেখার) পশ্চিমে এবং এই মূল মধ্যরেখার বিপরীতরেখার পূর্বে অবস্থিত পৃথিবীর অর্ধাংশের জন্য ব্যবহৃত হয়। বাকি অর্ধাংশকে পূর্ব গোলার্ধ বলা হয়। ভূ-রাজনৈতিক প্রেক্ষিতে, যে প্রসঙ্গে এই শব্দটি প্রায়শই ব্যবহৃত হয়ে থাকে, সেক্ষেত্রে এনসাইক্লোপিডিয়া ব্রিটানিকায় এটিকে সংজ্ঞায়িত করা হয়েছে এভাবে, "উত্তর ও দক্ষিণ আমেরিকা এবং একে বেষ্টন করে থাকা জল ভাগ নিয়ে গঠিত। ২০° পশ্চিম দ্রাঘিমাংশ হতে ১৬০° পূর্ব দ্রাঘিমাংশ পর্যন্ত এর সীমানা হিসাবে গন্য করা হয়।" এটি সাংস্কৃতিক বা ভূ-রাজনৈতিক অর্থে "নতুন বিশ্ব" এর প্রতিশব্দ হিসাবে ব্যবহার করা হয়।
মূলের ক্ষুদ্রাংশের উদাহরণ হিসাবে, কোথাও কোথাও পশ্চিম গোলার্ধ শব্দটি ব্যাপকভাবে ব্যবহৃত হয়, উদাহরণস্বরূপ, মার্কিন যুক্তরাষ্ট্র সরকার আমেরিকা অঞ্চল বুঝাতে এটি ব্যবহার করে থাকে।
পশ্চিম গোলার্ধের কেন্দ্র প্রশান্ত মহাসাগরে পড়েছে; ৯০তম মধ্যরেখা এবং নিরক্ষরেখার ছেদবিন্দুতে, যা গ্যালাপাগোস দ্বীপপুঞ্জের মধ্যে অবস্থিত। এর নিকটতম ভূমি হল ০°১৯′০০″ উত্তর অক্ষাংশ এবং ৮৯°৫৭′০০″ পশ্চিম দ্রাঘিমাংশে অবস্থিত জেনোভেসা দ্বীপ ।
পশ্চিম গোলার্ধের সর্বোচ্চ পর্বতশৃঙ্গ হলো আর্জেন্টিনার আন্দিজ পর্বতমালার উচ্চতার অ্যাকনকাগুয়া পর্বত।